Gazteentzako 30 euroko menuak, Alameda eta Abarka jatetxeetan

Hondarribiko Ostalari Elkarteak antolatutako Dastatze eta Elkartze Afarien zortzigarren ekitaldian bi jarduera berezi egingo dituzte gastronomia maite duten gazteentzat. Alameda jatetxean, gaur, eta Abarkan datorren asteazkenean, bi afari egingo dituzte 30 urte baino gutxiago dituzten gazteentzat.

Afariek 30 euroko prezioa dute, BEZ barne. Publiko berezia bildu nahi dute; “gazteei bereziki zuzendutako eskaintza zaindu nahi dugu”, azaldu dute ostalaritza elkartekoek.

Alameda eta Abarka

Alamedako Gorka Txapartegi sukaldariak, jatetxeko taldearekin batera, menu berezia prestatu du gaurko, eta Valpiedrako sei ardorekin gozatuko dute afaria. Datorren asteazkenean, berriz, Abarkako Natxo Graciaren platerak Luisma Bujanda hondarribiarraren mahastietatik ekoitzitako ardoekin uztartuko dituzte.

Hondarribiko Ostalari Elkarteak gazteen aldeko apustua egin du, “gure eguneroko ekintzak gazteei zuzendutakoekin osatu behar ditugu”. Hondarribiko gastronomiaren onena “baldintza ekonomiko hoberenetan” eskaintzeko konpromisoa hartu dute elkartekoek, eta bide batez, gazteek Hondarribian dauden sukaldaritza eta jatetxeen aldeko interesa indartu nahi dute.

Gaurtik larunbatera, lau afari

Dastatze eta Elkartze Afarien hirugarren astean sartuko dira gaurko otorduarekin. Beste hiru hitzordu izango dira aste honetan: Batzokiko jatetxean bihar, Enbata jatetxean etzi, eta Jaizkibel hotelean larunbatean. Menuak ondorengo webgunean kontsulta daitezke: hondarribiaturismo.com.


Etxetresnak eta leihoak berritzeko beste egitasmo bat, abian

EAEko energia eskaria % 0,6 murriztea izango da helburua, 60.000 etxebizitzak kontsumitzen dutena, eta enpresei dago zuzenduta bereziki.

Eusko Jaurlaritzak etxetresnak eta leihoak berritzeko beste egitasmo bat jarriko du abian energia aurrezteko helburuarekin, Energiaren Euskal Erakundeak (EEE), diru-laguntzak kudeatzen dituenak, iragarri duenez.

A+++ eraginkortasuneko etxetresnak finantzatzeko egitasmoari uztailean emango diote hasiera, eta milioi bat euroko aurrekontua izango du, leihoenak, irailean hasiko denak, bezalaxe.

Energiaren eraginkortasunerako eta energia berriztagarrien aldeko 12 milioi euroko egitasmo zabalaren barruan kokatzen da neurri. EAEko energia eskaria % 0,6 murriztea izango da helburua, 60.000 etxebizitzak kontsumitzen dutena, eta enpresei dago zuzenduta bereziki.


Eskualdeko kirol taldeak bueltan dira Aste Santuko oporraldiaren ondoren

Aste Santua zela eta talde gehienek bi asteko atsedenaldia izan dute. Indarrak berritu ondoren denboraldiko azken txanpari ekin beharko diote. Hona hemen asteburu honetako kirol jardunaldia:

FUTBOLA

Gipuzkoako Gorengoen mailan

Sanpedrotarra - Beti Gazte, larunbatean 16:00etan Trintxerpeko Trintxer zelaian.

Gipuzkoako Erregionaleko lehen mailako igoera fasean

Gure Txokoa – Landetxa, larunbatean 17:00etan Berako Matzadan.

Gipuzkoako Erregionaleko lehen mailako kopan

Texas Lasartearra - Beti Gazte B, igandean 11:15ean Lasarte-Oriako Michelin zelaian.

Gipuzkoako jubenilen lehen mailako igoera fasean

Beti Gazte – Billabona, larunbatean 16:00etan Lesakako Mastegin.

Gipuzkoako jubenilen lehen mailako kopan

Hondarribia B - Gure Txokoa, larunbatean 16:00etan Hondarribiko Ondartza zelaian.

Nafarroako jubenilen lehen mailan

Baztan – UD Mutilvera, larunbatean 18:00etan Elizondoko Giltxaurdin.

Gipuzkoako kadeteen lehen mailako igoera fasean

Beti Gazte – Zarautz B, igandean 17:00etan Lesakako Mastegin.

Gipuzkoako kadeteen lehen mailako kopan

Gure Txokoa atsedena.

Nafarroako kadeteen bigarren mailan igoera fasean (berria)

Gazte Berriak – Baztan, larunbatean 10:45ean Antsoainen.

Gipuzkoako infantilen partehartze mailan, txapeldunen fasea

Usurbil - Gure Txokoa, larunbatean 11:45ean Usurbilgo Harane zelaian.

Nafarroako infantilen lehen mailan, 2. Fasea (berria)

Baztan – Etxarri Aranaz, larunbatean 11:00etan Elizondoko Giltxaurdin.

Doneztebe – CD Amigó, larunbatean 10:00etan Taxoaren.

Berriozar CF - Beti Gazte, larunbatean 17:00etan Berriozarren.

Nafarroako infantilen bigarren mailan 2. fasea

Doneztebe – Nª Sra del Huerto, larunbatean 10:15ean Taxoaren.

Nafarroako neska kadeteak futbol-7 Kopa

Beti Gazte A – CD Oberena, larunbatean 11:00etan Lesakako Mastegin.

Beti Gazte B- Askatasuna Burlata, larunbatean 11:00etan Lesakako Mastegin.

Nafarroako alebinak futbol 7

Baztan A – San Fermin Ikastola B, igandean 11:00etan Elizondoko Giltxaurdin.

CD San Cernin C - Baztan B, larunbatean 10:00etan Nafarroako Unibertsitate Publikoan.

CD Infanzones – Doneztebe, ortziralean 19:00etan Obanosen.

ARETO-FUTBOLA

Gipuzkoako 2. Mailan

Pinturas Etxadi - Gure Txokoa, ostiralean 21:30ean Pasai Donibaneko kiroldegian.

Gipuzkoako 3. Mailan

Hirukide Barrantol - Umore Ona, igandean 11:45ean Tolosako Eskolapioetan.

Mutiko infantilak

Aurrera atsedena

ESKUBALOIA

Alebin Mutikoak

BM Burlada – Erreka, larunbatean 11:00etan Burlatako Elizgibela kiroldegian.

Alebin neskak

Lagunak – Erreka, larunbatean 11:00etan Barañaingo Lagunak elkartean.

Baztango KT – Atarrabia, larunbatean 11:00etan Elizondoko kiroldegian.

SASKIBALOIA

Interautonomia 2. Mailan (2. Fasea)

Pub La Luna - Toki-Ona Bortziriak, larunbatean 20:00etan Alfaron.

Kadete mutilak

Navarro Villoslada - Toki-Ona Bortziriak, larunbatean 12:00etan Iruñeko Larrabide kiroldegian.

Kadete neskak

Toki-Ona Bortziriak – CB Burlada C, larunbatean 10:15ean Berako Toki-Ona kiroldegian.

Infantil neskak

Toki-Ona Bortziriak – Clientes CAN Alsasua, larunbatean 12:10ean Iruñeko San Jorge kiroldegian.

Aurreinfantil neskak

Toki-Ona Bortziriak – Aranguren B, larunbatean 10:15ean Berako Toki-Ona kiroldegian.

Baztan-Errekako XXXII. Laxoa txapelketan errekuperazio jardunaldia

Doneztebe A- Irurita C larunbatean Donezteben16:00tan.


Loa eta errepublika

Ekitaldi publikoetan sarri lo kuluxka egiten azaltzen den arren, ehunka milaka gazte lanik gabe egoteak loa galarazten ziola esan zuen lehengo egunean Espainiako erregeak. Egia izango da, atzo goizaldeko bostak aldera estropezu egin eta aldaka hautsi baitzuen, esna zegoela, pentsatzekoa denez. Insomnioari etekina ateratzearren etxerik gabekoen aterpetxe batera lanera joan eta istripua han izan balu, pentsa zitekeen probetxuzko zeozer ateratzen zaiela urtero erret etxeari zergetatik pagatzen zaizkion zortzi milioi euroei. Baina ez, diru publikoa —edo antzekoa dena, bere karguari esker lortutako diru pribatua— Botswanan ehizatzera joateko erabili du oraingoan Juan Carlos Borboikoak. Han ez dago hartzik, baina elefante eder askoak badituzte, handikien eskopeten aurrean jartzeko prest. Garaikur errazak su armekin trebezia handia erakutsi duen monarka batentzat.

Modu dotorea aukeratu du Borboikoak Espainiako errepublikaren 81. urteurrena ospatzeko, eta zergatik ospatzen jarraitu behar den gogorarazteko.


Egunkariari, maisutasunez

'The Post'Zuzendaria: Steven Spielberg. Aktoreak: Meryl Streep, Tom Hanks, Bruce Greenwood, Bob Odenkirk, Tracy Letts, Sarah Paulson, Matthew Rhys, Alison Brie. Herrialdea: AEB. Iraupena: 116 minutu.

Steven Spielbergen gainean esaten ahal dira gauza txar (gutxi) batzuk. Dena den, nagikeriak ez luke horien artean egon behar. Jardunean dauden zinemagile gutxik dute hark duen filmografia zabala, kopuruz zein eremuz.

Salbuespenak salbuespen, are harrigarriagoa da haren pelikula gehienek izan ohi duten kalitatea, eta horren adibide ezin hobea da The Post hau. Garai batean zabaldu zen informazioaren arabera, ez zen aurreikusitako proiektua, eta sorterriaren egoerak bultzatu omen zuen Spielberg premiazko film hau egitera.

Ezin luzatuta, The Post-ek dituen bertute ugarien artean batek aipamen berezia merezi du: baliabideen ekonomiarena. Izan ere, film honek ederki aski erakusten du nola garatu behar den narrazio bat, plano bat bera ere soberan izan gabe. Ez da betelanik, plano bakoitza kontatu nahi den horren zerbitzura dago, eta hori oso zuzendari gutxik —are gutxiago garaikideek— egiten ahal dute.

Jakinduria metatuta, Spielbergek beste lezio bat eman du. Dena ez da guztiz biribila; zerbait leporatzen hasita, bukaerako sekuentzia pare bat aipatu behar dira, sobera diskurtsiboak direnak eta filmaren ordura arteko norabidearekin bat egiten ez dutenak.

Gainerakoan, prentsa askatasunaren aldeko filma dela esan izan da. Emakumeen ahalduntzeaz ere hitz egiten du, jakina. Baina, horien gainetik, informazioa zabaltzeko era jakin bati buruzko begirada bat dago The Post-en —izenburua ez da kasualitatea—; opera bat, egunkari bat egiteko prozesuari. Hortik dator pelikulak duen fisikotasuna, prozesu osoa begiekin ukitzen ahal baita.

Azkenik, zinema egiteko modu baten omenaldia da film hau. Klasikotasun garaikide horretan sentitzen da Spielberg erosoen, eta ez da kasualitatea berea beste pelikula erraldoi bat hasten denean amaitzea.


Sute batek kalte handiak eragin ditu Oronozko landetxe batean

Sua piztu denean ez zegoen inor etxearen barruan, eta, beraz, ez da inor zauritu. Etxearen teilatua kiskalita geratu da.

Sute batek kalte handiak eragin ditu Oronozko landetxe batean: teilatua ia osorik kiskali da. Foruzaingoak jakitera eman duenez, sua piztu denean, ez zegoen inor etxe barruan, eta ez da inor zauritu.

Nafarroako Larrialdietarako Zerbitzuak goizaldean, 02:27 inguruan, jaso du deia, sutearen berri emanez. Etxe bateko tximiniako sua zabaldu egin da.

Cordobillako eta Oronozko suhiltzaileak joan dira sutearen lekura, eta 03:47rako kontrolpean zuten.

Bi solairuko eraikin bateko bigarren solairuan izan da sutea. Suhiltzaileek erabilitako urak, lehen solairuan ere, kalteak eragin ditu.

Foruzaingoak ikerketa abiatu du, sua nola piztu den argitzeko.


Garagune: zentro berria, aukera berriak

Zentro zaharra eta berria, batetik bestera pauso batzuetara besterik ez daude, baina aldea nabaria da: Garagune berriak abantaila ugari ekarri dizkie erabiltzaileei. Abenduan pasatu ziren Tulle kaleko zentrotik Martin Etxeberria kalekora. Goitik behera egokitu dute lokala erabiltzaileen beharretara, eta orain euren espazio propioa daukate.

Errenteria-Oreretako Garagune Goyeneche Fundazioaren zentroa da, Gipuzkoan dauden 11 zentroetako bat. Adimen urritasuna daukaten pertsonak dira erabiltzaileak, eta bertan euren gustu eta beharretara egokitutako ekintzak egiten dituzte, begiraleen laguntzarekin. Horien bidez, adimen urritua dutenak gizartean integratzea du helburu Goyeneche Fundazioak. Errenteriako zentroak, hain zuzen, hamahiru erabiltzaile ditu, eta sei laguneko bi begirale ditu, Leire Lasa koordinatzaileaz aparte.

Espazio propioa

Lasak zentroaren beharra nabarmendu du. Tulle kalekoa Txolarte aisialdirako elkartearekin partekatzen zuten, eta Lasaren arabera, erabiltzaileek euren espazio propia edukitzeko beharra zeukaten: euren gauzak bertan eduki eta jaso, kudeatu…

Zentro berriak aukera berriak ireki dizkie, eta orain bakoitzak bere gauzak edukitzeko txokoa du, pertsonalizatua, eta horrek autonomia sustatzen duela azaldu du Lasak. Sukaldea bera ere hobea dela adierazi du, eta gainera, Garaguneren kasuan, espazio garrantzitsuena da, hor egiten baitituzte ekintza asko eta asko. Ardurak banatzen dituzte bakoitzaren gustu eta beharren arabera: janaria prestatu, mahaia jarri, arropa garbitu edo lisatu…

Sukaldeaz gain, beste zenbait gune ditu lokal berriak: egongela, bazkal ostean atsedena hartzeko; bilera gela, goizetan bilera egiteko eta aisialdirako (bi ordenagailu eta bizikleta estatiko ditu); eskulanetarako gela eta bi komun egokitu.

Horrez gain, bulego bat ere badaukate goiko solairuan. Lasaren arabera, garrantzitsua izan da begiraleek espazio propioa izatea, bilerak konfidentzialtasunez eta etenik gabe egin ahal izateko.

Garagunen hainbat ekintza egiten dituzte erabiltzaileek. 09:15etik 17:00etara egoten dira bertan, eta kale ekintzak (igeriketa, kiroldegi eta frontoietara irteerak, musikoterapia…), barruko ekintzak (eskulanak eta ordenagailu bidez eurei egokitutako jokoak…) eta Nagusilanekin boluntario lanak egiten dituzte tarte horretan.

Azken finean, erabiltzaileak baliagarri sentiaraztea nahi dute Garagunen.


Iruñean izandako azken sexu erasoa salatzeko elkarretaratzea egin dute Arantzan

'Genero indarkeriarik ez' lelopean plazan bildu dira Arantzako udal ordezkari eta langileak, baita Bortzirietako Euskara Mankomunitateko teknikari eta langileak ere. Joan den asteburuan Iruñean izandako sexu erasoa salatzeko egin du deialdia Arantzako Udalak.

Ustezko erasoa igande goizaldean gertatu zen Iruñeko Donibane auzoan. Ustezko bi erasotzaileek 20 urteko emakumezko bati eraso zioten.


Ezker abertzaleak eta atxilotuek abiatutako bidearen garrantzia nabarmendu du Adolfo Muñozek deklarazioan

Deklaratzen hasi den lehen perituak atzemandako txosten politikoen azterketa perizialik ez dutela egin onartu du. Gaurkoz amaitu da saioa, bihar jarraituko du 10:00etan. Aitziber Laskibar BERRIAko kazetaria zuzeneko kontaketa egin du Madrilgo Auzitegi Nazionaletik.

Adolfo Muñozek ezker abertzaleak eta Bateragune auziko auzipetuek abiatutako bidearen garrantzia nabarmendu du gaur Espainiako Auzitegi Nazionalean egin duen deklarazioan. Goizeko 10:30ean hasi da gaur saioa, eta Poliziaren peritu batek deklaratu ostean hartu du hitza Muñozek.

Ezker abertzalearen estrategia aldaketa "garbia" zela esan du Muñozek, eta ELAk ezker abertzalearen hausnarketari buruz balorazio ona egin zuela gaineratu du. Subiranotasunaren aldekoek elkartzeko beharra aldarrikatzen urteak daramatzala ELAk esan du.

Gaur goizeko 10:30ean ekin diote berriro Espainiako Auzitegi Nazionalean Arlando Otegi, Rafa diez, Miren Zabaleta, Arkaitz Rodriguez, Sonia Jacinto, Txelui Moreno, Amaia Esnal eta Mañel Serraren aurkako epaiketa. Gaurko saioa garrantzitsua izan da Batasuna berriro osatzeko lanetan zebiltzala dioten txostenak egin zituzten Poliziaren perituek deklaratu dutelako. Frogarik gabe, horien susmoetan oinarritzen da Fiskaltza epaiketarekin aurrera egiteko.

Operazioan atzemandako txosten politikoen irakurketa egin zutela adierazi du lehen polizia-perituak, baina Iñigo Iruin abokatuari erantzunez, txosten horien azterketa perizialik ez zutela egin onartu du. Kontraesan argietan erori da azken polizia-peritua. Esan du, ETAk ez zuela amaitutzat jo ezker abertzalearen baitan emandako eztabaida, eta bide politikoei soilik eutsi nahi zietenekin haserrtu zela, tartean auzipetuak.

Epaiketak bihar jarraituko du, 10:00etan. Etzi ondorioak aurkeztuko dituzte bi aldeek, eta etzidamu azken txostenak eta azken hitzak esango dituzte.


Muturrek eta muturrekoak berotu dute

Gazte batek Rajoyri emandako ukabilkadak koska bat igo du kanpainaren tentsioa. Euskal Herriko alderdiek erasoa gaitzetsi egin dute.

Muturtuta hasi eta muturreko batekin jarraitu. Dena aste berean. Erasora pasatu da hauteskunde kanpaina, bai dialektikan, bai praktikan. Berotu egin da, nabarmen. Lozorroan sartuta zegoen hauteskunde kanpaina zartatzea lortu zuen astelehen gauean Pedro Sanchezen eta Mariano Rajoyren aurrez aurrekoak. Ordura arte apal antzean zihoan kanpainaren tentsioa igoarazi zuen PSOEren eta PPren hautagaien arteko eztabaidak. Baina tentsioak koska bat gehiago egin du gora kanpainaren azken txanpan, gazte batek Rajoyri muturrekoa eman ondotik.

Asteazken arratsaldean, Pontevedran (Galizia) kalean jendea agurtzen ari zela, bat-batean ondoan zuen 17 urteko gazte batek ukabilkada bat eman zion Rajoyri. Betaurrekoak apurtu eta kolpe latza jaso zuen Espainiako Gobernuko presidente eta PPko hautagaiak aurpegian. Bizkartzainek segituan menderatu zuten gaztea, eta atxilo eraman. Erasoaren ondoren, bere agendari eutsi zion Rajoyk, eta mitin bat eman zuen ondoren, Coruñan.

Rajoyri emandako muturrekoa asteko albistea ez ezik, kanpainako gertaera nagusia bilakatzeko bidean ere bada. Egunkari gehienek azalera eraman dute albistea, eta komunikabide asko hasiak dira gaiari zukua ateratzen; besteak beste, erasotzailea «muturreko ezkerrarekin» zein Podemosekin lotuz.

Rajoyk berak lasaitasun mezua bidali, «zibismoa» eskatu eta erasotik «ondorio politikorik» ez ateratzeko eskatu arren, PPren eta PSOEren arteko hauteskunde lehia tenkatzen saiatu dira PPko hainbat ordezkari, eraso hori Sanchezek Rajoyren aurka telebistako eztabaidan jaurtiriko irainen ondorio dela esanez.

Gertaera bakana

Nolanahi ere, gero eta berotuago dagoen hauteskunde kanpainaren giroa baretzen saiatu dira alderdiak, eta irmo gaitzetsi dute gertatutakoa. Euskal Herriko hautagaiek ere kritikatu egin dute erasoa. Denek aho batez alboratu dute, eta ohartarazi onartezina dela edozein ordezkari politikoren aurka indarkeria erabiltzea. Halako gertaerak «salbuespenak» direla nabarmendu dute guztiek.

EH Bilduk esan du ez duela bat egiten gisa horretako jokaerekin. Onintza Enbeita Bizkaiko zerrendaburuak Euskadi Irratian erantzu du: «Ez da oso atsegina halakorik gertatzea, areago politikaz ari bagara eta politikatik gauzak ahalik eta ondoena egiten saiatzen ari garenean».

Aitor Esteban EAJko Bizkaiko zerrendaburuak, berriz, Rajoyren aurkako erasoa «gertaera bakana» izan dela nabarmendu du, eta ukatu egin du PSOEko hautagaiak PPkoari egindako irainekin zerikusirik izan duenik. Gainera, espero du jazoera hori «alderdikeriaz» ez erabiltzea. PSEko idazkari nagusi Idoia Mendiak, berriz, sare sozialak erabili ditu erasoa gaitzesteko: «Erabat onartezina da, edozein ikuspuntutatik».

EAEko PPko presidente eta Arabako hautagai Alfonso Alonsok kanpainaren giroa «baretzeko» dei egin du, eta hautagaiei eskatu die zuhurtziaz hitz egiteko, «gorrotorik» ez areagotzeko.

Patxi Zabaleta Aralarreko ohorezko presidentearen ustez, berriz, «gehiegikeria» izan da Rajoyri muturrekoa ematea. Hala ere, Zabaletak gogoratu du egun berean emakume bat hil zuela haren bikotekideak Zaragozan (Espainia) eta komunikabideek isilarazi egin zutela albistea.

Iñigo Urkullu Eusko Jaurlaritzako lehendakariak ere elkartasun mezua bidali dio Rajoyri. Bere Facebook kontuan idatzi duen oharrean, jakinarazi du babesa agertu diola pertsonalki PPko hautagairi. Lehendakariak ohartarazi du denak ez duela balio ordezkari politikoak «gutxiesteko». Ildo beretik hitz egin du Uxue Barkos Nafarroako Gobernuko presidenteak: «Politikan, elkarrizketa eta hitzak baino ez dute tokirik, inoiz ez erasoek». Nafarroako Gobernuaren «elkartasuna» agertu dio Rajoy Espainiako presidenteari.


Urtebete banako kartzela Laudioko bi laguni, 2003an PPko ordezkariei eraso egin zietelakoan

Espainiako Auzitegi Nazionalak urtebete banako kartzela zigorra jarri die Laudioko bi laguni, herriko udal ordezkari batzuei 2003ko udalbatzar batean eraso egin izana egotzita, eta bina hilabetekoa hemezortziri —tartean, bi haiei—, udalbatzar berean "Estatuko instituzioen kontrako delitua" egin zutela argudiatuta.

Oier Amorrortu eta Aitor Goikoetxea dira urtebete banako kartzela zigorra jaso dutenak, eta bi hilabetekoa, haiez gain, Angel Benito, Gaizka Amorrortu, Alfredo Remirez, Asier Barruetabeña, Beñat Mendiguren, Aitor Basterra, Iker Roiz, Oihana Gomara, Carmelo Serrano, Saioa Ugarriza, Jon Ander Altube, Eulalia Aramendi, Kepa Garrote, Urtzi Goitia, Miguel Angel Mate eta Jesus Mari Gomezek jaso dute. Aitor de la Torre absolbitu egin dute.

Angela Murillo izan da epaiketako epaimahaiburua. Beste epaileak, Javier Martinez Lazaro eta Femando Bermudez de la Fuente. 200 eta 900 euro arteko isun bazuk ere jarri dituzte.

2003ko ekainaren 14an udalbatza osatzeko saioan PPko kargudunei eraso egin zietelakoan epaitu zituzten hemeretziak joan den urtarrilean. Fiskalak hiru urteko espetxe zigorra eskatu du bakoitzarentzat. Hark zioen "Batasunarekin duten harremana edo sinpatia" dela medio jo zituztela Santiago Abascal Conde, Rose Maria Torres eta Montserrat Canive zinegotziak, eta jendearen artean zeuden PPko beste batzuk —Esau Martin Amurrioko alkatea, Carlos Urkijo eta Santiago Abascal Eskuza parlamentariak eta Francisco Javier Mosquera PPko kidea—.

Auzipetuek epaiketan salatu zuten PPko kideek eta euren bizkartzainek erabili zutela indarkeria, eta esan zuten horiek udalbatzar aretora "kolpeka" sartu zirela. Auzipetuek zioten euren helburua Pablo Gorostiaga ordura arteko alkateari babesa adieraztea zela, eta salatu egin nahi zutela ez ziotela utzi bozetara aurkezten. Gomarak lurrera bota zutela gaitzetsi zuen, Goitiak esan zuen Abascal zinegotziak ostikoa jo ziola eta Garrotek azaldu zuen bera Urkijok jo zuela.


Blokeoa jomugan jarrita

Kubaren bahimendua kentzearen alde lanean jarraituko duela ziurtatu du Obamak Habanan


Ordena vs Kaosa

Iaz, Bilboko Arte Ederren museo sortu zela 110 urte bete ziren. Museoaren lehen egoitza, Euskadi plazara begira dagoen eraikin zatia, ez zen 1945. urtera arte eraiki, Urrutia eta Cardenas arkitektoen eskutik.

Geroago, 1970ean, Libano eta Beascoa arkitektoek, L formako beste eraikin bat gehitu zioten museoari eta, 2000. urtean, Luis Mª Uriarte arkitektoaren ekipoak irabazi zuen, hain arrakastatsua izan den museoa eraberritzeko lehiaketa, gaur egun duen itxura emanez.

Urteurrenaren aitzakiarekin, 1945eko lehen eraikina eraberritu eta hura berriro inauguratzeko, ABC. Bilboko Museoaren alfabetoa erakusketa antolatu dute, Kirmen Uribe komisarioaren eskutik, berak idatzitako liburu batzuetan nabarmena den arte munduarekin lotura sendotuz.

Eraberritutako eraikinak 31 gela ditu, eta Uribek lau hizkuntzatan (euskara, gaztelera, ingelesa eta frantsesa) izendatu du gela horietako bakoitza, sortu duen alfabeto pertsonal baten arabera. Hautatu dituen izenak Desira, Frindship, Noir, Pietate, Sueño, War…- ez dira nolanahikoak, iradokitze gaitasun jasoa dute eta, gerora, bere pisu poetikoaz jabetuko gara.

Izen horien inguruan, Uribek hain ongi menderatzen dituen hitzak erabili ditu, gela bakoitzean kontakizun, pentsamendu, erreferentzia, istorio nahiz sentipen bat iradokiz. Eta bere hitzak Arte Ederren museoak biltegian dituen altxorrez inguratu ditu: eskulturak, margoak, marrazkiak... Emaitza paregabea da, ez kronologikoki, ez estetikoki, itxuraz zerikusirik ez duten artelanak nahaspila batean antolatu dituen arren. Eta hori da erakusketa erakargarria egiten duena: Uriberen hitzen eta ideien jario alfabetiko ordenatua, artelanen itxurazko antolaketa kaotikoaren alboan.

Nola uztartu literatura, pintura eta eskultura, soilik hitz batek iradoki dezakeen esanahia landuz?

Zoaz eta ikusi!

Gainera, esandakoaz gozatu ondoren, norbait asebete ez bada, museoan bertan, 68aren ostean artea eta praktika artistikoak Euskal Herrian, 1928-2018 izeneko euskal artearen inguruko beste erakusketa ikusteko aukera du, apirilaren 28ra bitarte.


Screamers and Sinners taldeak zirkuan grabatutako bideoklipa ikusgai dago

The revenge of El Sacamantecas diskoko lehen bideoklipa gertu dauka Screamers and Sinners taldeak. Cannonball Joe abestia Arrasateko zirkuan grabatu zien Ander Monedero arrasatearrak eta adiskide askoren laguntza izan zuen taldeak.

Aretxabaletako, Arrasateko eta Astrabuduako kideekin osatutako taldeak bigarren diskoa kaleratuko du Drunkabilly disko etxearekin. Gabon ingururako gertu izatea gurako lukete.


Eskualdeko enpresek Peruko eta Kolonbiako merkatua ezagutuko dute

Misio komertziala antolatu du Lehiberrik laugarren urtez. Hain zuzen ere, bere lan ardatz nagusietako bat da nazioarteratzea, eta hori sustatzeko bidean burutuko dute beste behin ekimena. Aurtengoan, Peru eta Kolonbiako merkatuak ezagutu ahal izango dituzte eskualdeko enpresek. Azaroaren 24an abiatuko dira Hego Amerikara, eta abenduaren 6an itzuliko dira.

Hego Koreara egin zuten lehendabiziko misioa, Brasilera bigarrena, eta Mexikora hirugarrena. Unai Andueza Tolosaldea Garatzeneko enpresa ordezkariak azaldu duenez, Habi lurralde deiturikoak hartu dituzte kontuan laugarren misio komertzialerako: «Batetik, Bric deituriko herrialdeak ditugu, hau da, garatzeko bidean diren lau herrialde nagusiak Brasil, Errusia, India eta Txina, baina, hauetan baino aukera komertzial handiagoak ikusten ditugu laster garatzeko bidean egongo direnetan». Horien artean leudeke Asia hegoekialdeko lurraldeak Indonesia edota Thailandia, kasu, eta Hego Amerikako Txile, Kolonbia eta Peru.

Bada, aurtengo misioa, «aurreko urteetako esperientzian oinarrituta» hizkuntzaren eta kulturaren «gertutasunagatik» erabaki dute Perura eta Kolonbiara izatea. Anduezaren arabera, «aukera handia» eskaintzen duten lurraldeak dira, «oraindik garatu gabe daudelako».

Gisa horretako misio komertzialak oso ohikoak izaten dira, baina Tolosaldea Garatzenek antolatzen dituenak «berezitasunak» ditu. «Misio komertzial asko oso orokorrak izaten dira, baina guk enpresa bakoitzari egokituriko agenda osatzen dugu, eta bezero potentzialak eta salmenta sarea osatzeko kontaktuak izango dituztela ziurtatzen diegu», adierazi du Anduezak. Bestalde, misioetan parte hartu ohi duten enpresak «txikiak» izaten direla, eta kasu askotan, nazioartean «eskarmentu gabekoak» direla azpimarratu du. «Horregatik, gure babes osoa izaten dute».

Nazioartean lehen kontaktuak

Misioan, Tolosaldea Garatzenek Kolonbian eta Perun esperientzia duen aholkulari baten bitartez, misioak irauten duen egunetarako, enpresaren interesen arabera osatutako lan agenda bat prestatuko dio enpresa bakoitzari, ondorengoetan oinarrituta: bezeroen bilaketa, hornitzaile edo banatzaileen bilaketa, sektoreko benchmarking-a, bazkide edota partnerren bilaketa... Bai lan agenda osatzeko, baita misioak irauten duen bitartean, Tolosaldea Garatzeneko lan talde teknikoaren laguntza izango du enpresa parte hartzaileak. Lan agenden antolakuntza, eta horrela nahi izanez gero, bidaiaren antolakuntza Tolosaldea Garatzenen eskutik joango da.

Bestalde, misio komertzialen emaitzak ez direla berehalakoak nabarmendu du Anduezak. «Misioak ez dira epe motzerako, nazioarteratze prozesuak luzeak izaten baitira». Bere ustez, misioak garrantzitsuak dira enpresa batek nazioartetzeari hasiera eman eta lehen kontaktuak egiteko.

Aurreko urteetan bezala, 8-10 enpresetako ordezkariek osatuko dute aurten taldea. Gutxieneko kopurua dagoeneko beteta dagoela adierazi dute Tolosaldea Garatzenetik, baina, oraindik interesatuek izena emateko aukera dute. Misio komertzialean parte hartu nahi duten eskualdeko enpresek, Lehiberri, Tolosaldeko Lehiakortasun eta Berrikuntzarako forora atxikitu beharko dute lehendabizi. Informazio gehiago nahi duenak lehiberri@lehiberri.com helbidera idatzi dezake, edo bestela, 943 65 45 01 telefono zenbakira deitu.


De Andresek "iruzurraren maisu" izatea egotzi dio SOS Arrazakeriari

Arabako ahaldun nagusiak esan du elkarteak ez duela "zilegitasunik" eta laguntzen "harrapaketa adibide" dela.

Javier Maroto Gasteizko alkatea auzitara eraman zuen SOS Arrazakeria elkarteak, Marotok etorkinen hainbat kolektiboren laguntzei buruz eginiko adierazpen batzuk delitu izan zitezkeelakoan. Juan Kalparsoro EAEko fiskalak Marotoren hitzak ikertuko ditu, arrazakeria eta gorrotoa sustatu izan ditzakeelakoan.

Javier de Andres Arabako ahaldun nagusiak Maroto defendatu du, eta adierazi haren "ausardiaren" eraginez "disgustuak" izaten ari dela. Zilegitasuna ukatu dio SOS Arrazakeriari, eta elkarte horri "gizarte laguntzetako iruzurraren maisu eta kolaboratzaile nagusia" izatea egotzi dio.

Elkarteari, Gasteizko egoitzan 764 lagun erroldatuta eduki izana eta, hartara, iruzur egin izana leporatu dio De Andresek.

Iñigo Urkullu Eusko Jaurlaritzako lehendakariak ere gizarte laguntzak izan ditu hizpide. Esan du horien kudeaketa "hobetu" egin beharra dagoela, baina "arduraz" jokatzeko eskatu du.


Gabonetako saskia, 2.906 zenbakiak

Hernaniko Amnistiaren Aldeko Mugimenduak jakinarazi duenez, Gabonetako saskiaren zenbaki saritua 2.906a izan da. Zenbaki hori duenak deitu dezala honako telefonora: 699 829 198.


Gaur hasiko dira hezitzaileak partzuergoko haurreskolan lanean

Bukatu dituzte partzuergoko haur eskolaren lanak. Luis Ezeiza eskolaren ondoan dauden oktogonoetan jarri dute haur eskola zerbitzua eta asteon irekiko ditu ateak: gaur, astelehena, hasiko dira hezitzaileak lanean eta gurasoekin harremanetan jartzen. Zerbitzua ematen, berriz, eguaztenean hasiko dira.

Dagoeneko hamar bat umek eman dute izena eta adinaren araberako bi taldetan banatuko dituzte: 0 eta 1 urte artekoak eta 1etik 2rakoak. Oraingoz bi hezitzailek jardungo dute, baina baliteke aurrerago gehiago izatea. Haur eskola 42 umerendako zerbitzua emateko prestatuta dago. Interesa duenak haur eskolara jo dezake izena ematera.


Marian Elorza, Kanpo Harremanetarako idazkaria, gaurko 'Egun On Euskadi'n

Horrez gain, Iñaki Galdos, Tasio Erkizia eta Elsa Pamparacuatro solaskideek egun eguneko gaiak aztertuko dituzte.

Gaur, Marian Elorza Eusko Jaurlaritzako Kanpo Harremanetarako idazkaria ETB1ko 'Egun On Euskadi' albistegian izango da gonbidatu. Horrez gain, Iñaki Galdos, Tasio Erkizia eta Elsa Pamparacuatro solaskideek egun eguneko gaiak aztertuko dituzte mahai-inguruan.

'Egun On Euskadi' 09:00etatik aurrera izango da ikusgai ETB1en eta eitb.eus-en


Elkarretaratzea gaur asteartea, 12:30, Justizia Jauregiaren aurrean

Gaur, urtarrilak 9, 12:30, elkarretaratzea egingo da Justizia Jauregiaren aurrean, BESTE BEHIN ERE. Motiboa ezagutzen duzue blog honen irakurleek.


Parte hartu nahi dutenentzat bilera, etzi

San Joanak badatoz eta, San Joan Konpartsa prestatzen hastekoa da ekainaren 27ko konpartsa. Bilera egingo dute astelehenean, 19:00etan Biterin eta azaltzeko dei egiten diete parte hartu nahi duten herritar guztiei.


«Gizartea 'bullying'-aren erantzule dela erakutsi beharra daukagu»

Oinarri homofobikoa duen 'bullying'-ari aurre egiteko bideo joko bat garatu du Rodriguezek. 'Bullying'-aren arloan lan asko egin dela onartzen badu ere, jazarpen horrek jatorri ugari izan ditzakeela dio.


Kalera Kalera-k konpromisorako eta borrokarako deia egin du Ondarroan eta Mutrikun

Presoak kalera ateratzeko eskaeraz gain, konpromisorako eta borrokarako deia ere egin zuten zapatuan [abenduak 17], Ondarroan eta Mutrikun. Bi herrietan Kalera Kalera ekimenaren baitan agerraldin egin zituzten.

Mutrikun Goiko Plazan egindako elkarretaratzean preso eta iheslariak kalean nahi dituztela eskatu zuten eguerdian. Ondarroan, bestalde, kandelak banatu zituzten iluntzean Itsasaurren bildu zirenen artean, eta amaieran, Ibon Iparragirreren kaleratzea eskatzen zuen pankarta argitu zuten kandelekin. “Preso eta iheslariek etxean behar dute, noski, baina kalean ere behar ditugu, gure aldamenean, bakearen eta askatasunaren alde borrokan jarraitzeko”.

Zapatu iluntzean Ondarroan egindako Kalera Kalera ekimena


Pello Mari Otaño Bertsopaper Lehiaketako epaimahaiak lanen aniztasuna nabarmendu du

Hernandorena Kultur Elkarteak bigarrengoz antolatu du Bertsopaper Lehiaketa. Ostiralean egin zuten sari banaketa, afari batean, eta 70 bat pertsona bildu ziren bertan. Helduen mailan Amaia Agirreren 'Donostia Europako kultur hiriburu' eta Aitor Albisturren 'Zuri, ama' lanek irabazi dute, eta gazteen mailan Maialen Akizuren '(Lan) bideak' eta Aitor Servierren 'Krisia'k.

Harituz Tolosaldeko Bertsozaleen Elkarguneak egin ditu aurten, epai mahai lanak, eta aurten iaz baino lan gutxiago jaso badituzte ere, oso interesgarriak izan direla esan dute. Lanen aniztasuna ere nabarmendu dute.

Helduen mailan lehen saria Amaia Agirreren Donostia, Europako kultur hiriburu lanari eman diote, eta bigarrena Aitor Albisturren Zuri, ama izenekoari. "Lantzen duen gaurkotasuneko lanari mamia horren ondo ateratzeagatik eta bertso sortaren kalitate teknikoagatik" eman dute lehen saria. Bigarrena aldiz, "amarekiko maitasun eta miresmena ardatz harturik autoreak bere barne mundua azaltzeko duen egokitasunagatik eta bertsoak goitik behera osatzeko duen dotoreziagatik".

Gazteen mailan ere bi sari banatu dituzte. Lehena Maialen Akizuren (Lan) bideak izan da "etorkizuneko ikasketak eta bizibidea aukeratu behar dituen ikasle baten gogoeta eta kritika soziala azaltzeko duen modu dotore eta ulerterrazagtik, eta horretarako darabilen teknika apartagatik". Bigarren sariduna, Krisia, "hainbestetan entzuna den krisi ekonomikoa aparte utzita autoreak bere kezkak edo barne krisiak modu egokian azaldu izanagatik" aukeratu dute, Aitor Servierren lana, hain zuzen.

Aurten diasporako euskaldunei dei berezia egin zieten lehiaketan parte hartzeko, eta beraiei zuzendutako sariak ere banatu dituzte. Lehen saria Todor Azurzaren Euskara, gure eguneroko borroka izeneko lanari eman diote, eta bigarren saririk ez ematea erabaki dute.

Hemen dituzue irakurgai saritutako lanak.


URGELL, ETXEPARERI BABESA EMATEN

Blanca Urgell Eusko Jaurlaritzako Kultura sailburua Bartzelonan izan da, Etxepare Euskal Institutuak Katalunian egin duen aurkezpenean. Ostegunean L'Auditori aretoko aurkezpen ekitaldian izan zen. Horrekin batera, Ferran Mascarell Generalitateko Kultura sailburuarekin biltzeko ere aprobetxatu zuen. Hostoak ikuskizuna ere ostegunean aurkeztu zuten, lehenengoz Euskal Herritik kanpo. Han egon ziren, besteak beste, Lurdes Azurmendi Eusko Jaurlaritzako Hizkuntza Politikarako sailburuordea eta Antonio Rivera Kultura, Gazteria eta Kiroletako sailburuordea.


EHUk garaturiko probak erabiltzeko ituna egin dute

Osakidetzako eta unibertsitateko buruek akordioa egin dute, bi erakundeek elkarrekin koronabirus kasuak bilatzeko sintomarik gabeko 5.000 pertsonatan.

EHUko zientzialari talde batek koronabirusa atzemateko garaturiko probaren inguruko ika-mika amaitutzat eman nahi izan dute gaur Eusko Jaurlaritzako Osasun sailburu Nekane Murgak eta Euskal Herriko Unibertsitateko errektore Nekane Balluerkak. Biek ituna sinatu dute, koronabirusak kutsaturiko eta sintomarik gabeko pertsonak bilatzeko egitasmo zabal bat martxan jartzeko.

5.000 pertsona hautatu dituzte ikerketan parte hartzeko. Proba azkarra egingo diete, infekzioak sorturiko antigorputzak bilatzeko, baita EHUk garaturiko testa ere.

EHUko laborategiak Osakidetzaren planaren barruan sartuta daudela nabarmendu du Murgak. Itunak «paperean jartzen du dagoeneko elkarlan sendo eta emankorra zena, besterik gabe», adierazi du Balluerkak. Ikertzaileek «erantzun azkarra eman zioten presazko erronka zientifiko bati, eta orain ikusten da erantzuna ere eraginkorra izaten ari dela».

Ika-mika testen inguruan

EH Bilduk proposamen bat aurkeztu zuen apirilaren 20an Eusko Legebiltzarreko Diputazio Iraunkorrean eztabaidatzeko, «premiazkoa delako EHUk garatutako testak erabiltzea egunero milaka proba egiteko, kutsaduraren katea etete aldera». Rebeka Ubera legebiltzarkideak adierazi zuen EHUk garatutako PCR probak «merkeak» direla eta «egunero 10.000 test egiteko aukera» emango luketela. «Ez da ulertzen zergatik orain arte hain proba gutxi egin diren, horren arrazoia planifikazio gabezia ez bada», nabarmendu du Uberak.

Nekane Murga Osasun sailburuak agerraldia egitea ere galdegin zuen EH Bilduk.

Hainbat ikertzailek gutun bat sinatu zuten Eusko Jaurlaritzari eskatzeko EHUk garaturiko testak baliatu zitzala, proba zabalak egiteko.

Eusko Jaurlaritzako Osasun Sailak, Euskal Herriko Unibertsitateak eta Osakidetzak apirilaren 20an berretsi zuten elkarlanerako bide bat ezarri behar dela Araban, Bizkaian eta Gipuzkoan koronabirusari aurre egiteko. Madrilgo Karlos III.a osasun institutuak COVID-19arekin lagin klinikoen PCR analisiak egiten laguntzeko laborategi gisa gaitzeko darabilen prozedura gainditu zuen EHUk. Jaurlaritzak eta unibertsitate publikoak jakinarazi zutenez, proba horiek pazienteekin erabili ahal izateko, beharrezkoa zen «baliozkotze kliniko gehigarri bat» egitea. Esan zuten teknika hori «ikerketa laborategi baten ikuspuntutik gaituta» zegoela baina proba gehiago egitea falta zela kutsatutakoengan erabilgarria izan zedin.


Matematika eta literatura batuko dituzte Litematika egitasmoan

Matematika Txokoa taldeko kideek hainbat egitasmo antolatu dituzte matematika ardatz hartuta.

Matematikari buruzko topikoak eraitsi eta ezagutza matematikoa sustatu nahi du elkarteak “ahalik eta modu sinple, erakargarri eta matematikoenean”.

Urriaren 11an Litematika egitasmoa egingo dute 19:00etan Euskal Herriko Unibertsitateko informatika fakultatean. Bertan, hainbat herrialdetatik etorritako idazle eta aldi berean matematikari direnak elkartuko dituzte, eta matematikaz eta literaturaz hitz egingo dute.

Donostia 2016ren laguntzarekin matematika hainbat arlo ezberdinekin nahastu dute: esaterako, argazkilaritzarekin, zinemarekin, literaturatekin, bertsolaritzarekin, naturarekin eta musikarekin.

Urrian zehar matematikaz gozatzeko aukera ugari daute:

Litematika: urriaren 11an Donostiako informatika fakultatean.

Bertso saio matematikoa: urriaren 15ean Lugaritz kultur etxean.

Naturaren ekuazioak: urriaren 18an euskara eta urriaren 19an gaztelaniaz Euskal Herriko Unibertsitateko Carlos Santamaria eraikinean.

Musikaren matematika: urriaren 20an Keler egoitzan.

Escher-en arte magiko eta matematikoa: urriaren 25ean Keler egoitzan.

Matematika Txokoa elkarteari buruzko erreportajea argitaratu du IRUTXULOKO HITZAK.


Zorionak, eta urte askotarako

Duela hamar urte jaio zen Plateruena kafe antzokia, eta urteotan ekarpen indartsua egin dio Durango eta Durangaldeko bizitza kulturalari. Gaur ospatuko da urtemuga, 19:00etan Andra Marin hasiko den egitarau bategaz.

Musika martxan ipini eta kalejira egingo dute, 19:30ean Plateruenera heltzeko. Lehenengo kanpokaldean batuko dira, kantulagunegaz eta ikusentzunezko ekimen bategaz gozatzeko. Gero, 20:00etan hasiko da ekitaldi nagusia aretoaren barnean. Ez da faltako musika eta dantzarik, ezta jateko eta edatekorik ere. Ez diamante, ez perla, ez urregorririk. Alegrantzia baino ez dago hoberik! plateruen lema islatuko dute beraz.

Plateruenak Zilarberritzen prozesua garatu du kultur proiektua indartzeko, eta kudeaketa eredu parte-hartzaileagoa lantzen dabiltza horren ondorioz. Oraintsu, ...etaurteaskotarako! ekarpen kanpaina martxan ipini dute. Izan ere, hasierako obrarako 1,5 milioi euroko inbertsioa egin zen, eta oraindik 250.000 euro falta dira banketxeei itzultzeko. Zor hori kitatzea beharrezkoa dute aurrera egiteko.

Urteotako esperientzi eta bizipenak ugari dira. Hori islatu da, adibidez, Twitterren. #etaurteaskotarako traola erabiliz, hainbat herritarrek ekarri dituzte gogora euren akorduak.


"Erradikalak ginen" antzezlan musikaturako sarrerak eskuratu daitezke

Ane Labaka bertsolariak eta Beatriz Egizabal aktoreak eskainitako Erradikalak Ginen antzezlan musikatua izango da Torresoroan, uztailaren 11n, arratsaldeko zazpietan. Sarrerak doakoak dira, baina erreserba aurrez egin behar da gaurtik.

Feminismoa ardatz dutela, sexualitateri, gorputz aldaketei, zahartzaroari, biolentzia eta beldurrari buruz eta beste hainbat etiketez arituko dira Ane Labaka bertsolaria eta Beatriz Egizabal aktorea. Helduentzat zuzendua dago eta 70 minutuko iraupena izango du. Edukiera mugatua dago eta sarrera (doakoa) erreserbatu daiteke gaurtik liburutegira joanda (09:00-13:00). Ezinezkoa bada bertaratzea, whatsappa bidali daiteke edo 673 905 328 telefonora deitu. Eguenetik aurrera, aldiz, BIBE.me webgunean ere egin daiteke erreserba.


Euskaltzale bat kriskitin dantzan

Haren esanetan, familia «burgesean» jaio zen Inaxito Albisu (Errenteria, Gipuzkoa, 1924), eta ogia jateko behintzat bazuen etxean. Olibet gaileta lantegian eskribau lanak utzi, eta okindegia zabaldu zuen aitak Errenteriako Madalena kalean. Senideetan gazteena zen, eta aitari laguntzen zion ogia banatzen, bizikletarekin.

Baina parranda gehiegi maite zuen, eta arrebak poza hartu zuen anaia gazteenaren erabakiarekin, kezkatuta baitzegoen: laguntza eskatu eta psikiatriko batera joatea. Madril aldean egin zituen bost hilabete inguru. Lotsarik gabe kontatzen zuen psikiatrikoko egonaldia. Mediku batek egin zion gomendioa ere bai: hizkuntza berreskuratzeko. Galdua zuen euskara, eta handik urte batzuetara, berreskuratu ez ezik, euskara irakasle ere aritu zen urte luzez.

Eskuzabal jokatzea maite zuen Albisuk, eta Errenterian alkoholari kateatuta zeuden bizilagun batzuekin bilerak egiten hasi zen bere etxean. Hortik sortu zen Euskal Herriko Alkoholiko Anonimoak elkarteko lehen taldea.

Euskara berreskuratu eta gero, euskaltzaletasuna izan zuen ardatz. Horren erakusgarri, 2011. urtean Oarsoarrak saria jaso zuen, «euskararen alde egindako bizitza ibilbideagatik». Errenteriako Lau Haizetara Euskaldunon Elkarteko ohorezko bazkidea zen.

Zahartzaroan ez zion utzi jaioterriko egitasmoetan parte hartzeari: kriskitin ikastaroak, etorkinentzako doako euskara eskolak, olerki errezitaldiak, solasaldiak, saioak Zintzilik irratian... Mikelazulo kultur elkartean, munduko gosearen aurkako borroka izan zen haren azken proiektua. Betetzeko dago.

Duela bi urte hil zen haren emazte Leo Elustondo. Hortik aurrera, behera egin zuen Albisuren osasunak. Atzo goizean hil zen, jaioterrian bertan, 88 urte zituela.


Quiroga (PP): "Adar jotze bat da".

Arantza Quiroga (PP): "Beste engainu bat da", PPren EAEko presidentearen ustez. Egiaztatze Batzordeak, berriz, ETAren alde jokatzen duela uste du, eta "desbideratu" nahi duela "mila hildako baino gehiago duen ibilbide terrorista". Egiaztatzaileen iragarpena "merezi ez" duten "adar jotze bat" dela uste du. ETA amaieran dagoela "agerikoa" da, eta gaurkoak "ez du ezer berririk ekartzen".


Zabor bilketa egingo da igandean

Herri Kontseiluak deituta zabor bilketa egingo da igandean (otsailak 21). Azken aldian izan diren konfinamendu perimetralen ondorioz, Igeldora gerturatu den bisitarien kopurua handitu egin dela adierazi du Herri Kontseiluak eta horrekin batera, gure inguruak zabor pilaketa handiagoa jasan duela.

«Kaskoa, eskola, arrokak, belardiak eta bideak, zabor pilaketa puntu kezkagarri bihurtu dira. Herri Kontseilutik zabor bilketa egiteko auzolanerako deialdia egin nahi dugu», azaldu du.

Otsailaren 21ean, igandea, goizeko 10:00tan jarri dute hitzordua herriko plazan. Bertan bildutakoekin taldeak antolatuko dituzte zonalde ezberdinetara joateko.

Eskularruak norberak eramateko eskatu dute Herri Kontseiluko kideek.

«Animatu, garbi dezagun Igeldo!» egiten diete dei herritar guztiei.


ADSLa

Duela hamar minutu alde egin duela Telefónicak etxera bidalil didan teknikariak. ADSL konexioa ez zihoan ondo -telefono deiak jasotzean moztu egiten zen- eta gaur goizean deitu dugu arazoa konpon dezaten.

Sartu da teknikaria etxera eta hasi da begiratzen arazoa non zegoen. Judimendin bizi naizenez, seinalea ondo iristen dela zentraletik, eta beraz arazoa etxean dagoela. Tipo hiztuna da, solaskide hiztunik behar ez duen horietakoa. Aldatu du routerra, bai eta etxeko atarian dagoen telefono kutxatxoa, eta ea gure ordenagailua erabili ahal duen konexioa probatzeko.

Baietz, baina aizu, ordenagailua euskaraz daukadala jarrita, eta gainera Linux darabildala kontatu diot.

- “Ahh, a ver si me aclaro...” esan du. “Es que el euskera es muy difícil”.

Eta ondoren:

- “Claro, a mí no me ha hecho falta aprender euskera, porque aquí todos habláis español.”

- “...”

- “Tendríais que hacer como los catalanes, que cuando les hablas no te responden en español, te hablan siempre en catalán. Así sí que tendríamos que aprenderlo”

Jarraitu du probak egiten, eta azkenean lortu du konexioa konpontzea. Orain Interneta erabil dezaket deiak daudenean etenik gertatu gabe.

- “Es muy difícil aprender euskera si lo estudias” esan du orduan.

Eta nik:

- “Bueno no sé, tan difícil como cualquier otro idioma. Aprender idiomas cuesta esfuerzo.”

- “No, no. Es fácil aprenderlo... si lo practicas. Si lo tienes que estudiar, no. Yo llegué a España con 24 años, y fue muy fácil aprender español: tenía que hablarlo todos los días y a todas horas, porque nadie me hablaba en mi idioma.”

Joan da teknikaria. Eta pentsatu dut batzuetan askoz hobeto ikusten direla arazoak kanpotik.

Egilea: Asier Sarasua


«Altzaga bezalako herri txikietan bakardadea sumatzen da batzuetan»

Mintza praktika egitera etorri zen Mertxe Irazu (Hernani, 1949) Altzagara gaztetan, eta bertako senarra hartu zuen. Beasainen 20 urte eman ondoren, Altzagara joan ziren bizitzera duela 22 urte, Sahatxeta etxera. Irakasle izan da 22 urtez Ordiziako Jakintza ikastolan; 9 urte daramatza jubilatuta.

Gustura bizi al zara jubilatuta?

Bai, oso bizitza lasaia da.

Eta Altzagan?

Baita ere, baina horrelako lekuetan batzuetan bakardadea sumatzen da.

Altzagan biziko ez bazina?

Hernanin edo Lazkaon.

Altzagako alkate bazina?

Herria batzeko bideak jarriko nituzke.

Zein zaletasun duzu?

Ibiltzea asko gustatzen zait.

Pelikula bat?

El club de los poetas muertos.

Liburu bat?

Toti Martinez de Lezearen edozein. Orain Isabel Allenderen Hija de la fortuna-rekin ari naiz.

Musika talde bat?

Benito Lertxundi, Xabier Lete, Ez Dok Amairu…

Abesti bat?

Txoria txori.

Janari bat?

Arraina plantxan.

Eta edari bat?

Sagardoa.

Oporrak non?

Pirinioetan.

Amets bat.

Euskal Herria libre izatea.

Jaso duzun oparirik bereziena?

Familia.

Zeri diozu beldurra?

Bakardadeari eta gaurko egoera soziopolitikoari.

Zerk eragiten dizu irribarrea?

Haurrek, baita oker bat egindakoan ere.


Adegik langile «likidoak» nahi ditu

Gipuzkoako patronalak eraikin baten lehen harria jarri du; «enpresa kultura berria» garatzeko erabiliko du, askotariko ekintzen bidez. Jaurlaritzarentzat, talentua erakartzeko egitasmo bat da.

Langileak greba orokor batera deituta daudela sei egun falta direnean, Adegik lan gatazken inguruan duen ikuskeraren berri eman du, «enpresa kultura berria» garatzeko bere egitasmoan beste urrats bat eginez. Gipuzkoako enpresarien elkarteak sei urte daramatza kontzeptu hori zabaltzen eta lantzen. Urtero, urtarrilean egiten du ekitaldi bat horri buruz —mintegiak, giden aurkezpenak...—, baina aurtengoa berezia izan da: ideia hori «ikusgarri» egingo duen egoitzaren lehen harria jartzeko baliatu baitu.

Enpresa, langileen eta buruen arteko harremana «beste era batera ulertzeko» xedea du Adegiren egitasmoak. Jose Miguel Aierza zuzendari nagusiaren hitzetan, jauzia egin nahi du batzuen eta besten arteko gatazka irudikatuko lukeen soka tiratik, enpresa bateko kide denek norabide berean arraun egingo lukeen trainerura, zeinak langile eta enpresarien arteko aldea diluituko lukeen. «Gure organizazioetan pertsona transbertsalak, moldagarriak eta likidoak behar ditugu».

Enpresa kultura berriari buruzko aurtengo ekitaldiarekin ideia hori garatzeko faktoria izan nahi duen eraikinaren aurkezpena egin du Adegik. Egungo eta etorkizuneko enpresariei bitartekoak —formakuntza eta beste— eman nahi dizkiete leku horretara jo dezaketen enpresari eta ekintzaileei. Faktoria du izena, eta Donostiako Miramongo parke teknologikoan egongo da, Gipuzkoako Batzar Nagusien «ondo-ondoan», Aierzak azpimarratu duenez. «Egun historikotzat» jo du lehen harria jartzeko ekitaldia, Tabakaleran egindakoa.

Hiru ordukoa. Berritzaile itxurakoa muntaketan, gidoian —bideoak, dantzariak, arraunlariak, abesbatza...— eta hizlarien jarreretan. 400 gonbidatu inguru. Lehen lerroan, Arantxa Tapia Eusko Jaurlaritzako Ekonomiaren Garapenerako sailburua eta Markel Olano Gipuzkoako ahaldun nagusia —Iñigo Urkullu Eusko Jaurlaritzako lehendakaria Miramongo ekitaldian izan da—. Alboan, enpresariak. Eta azken lerroetan, dozenaka ikasle. Azken horientzat mezu ugari izan dituzte hizlari guztiek.

Langileak ez, «pertsonak»

Aierzak azpimarratu duenez, hiru erronka ditu egungo enpresak. Demografikoa: geroz eta ikasle gutxiago, eta langile kualifikatuei eusteko zailtasunak. Digitalazioa, eta horrek enpresen antolaketan eragiten dituen aldaketak. Eta «egungo gazteek» enpresa munduari buruz duten «ikuskera erabat ezberdina». «Beste balore batzuk dituzte, beste proposamen batzuk: ez dute bizi osorako lanpostuetan pentsatzen».

Talentua; hori izan da ekitaldian gehien errepikatutako hitza. «Talentua eutsi eta erakarri nahi badugu, soldata bat baino gehiago eskaini beharko diegu: aukerak eman behar dizkiegu hazteko, proiektuak partekatzeko eta ideiak gehitzeko», azpimarratu du Tapia sailburuak. «Erakargarriak ez bagara, gure enpresa proiektua arriskuan egon daitezke. Horra eramaten ari gaitu egungo munduak», gehitu du Aierzak. Gipuzkoak «berraurkitu» behar du bere «arima industriala», Adegiko buruaren arabera, eta, horretarako, beharrezkoak dira «talentudunak». Ingeniariak; «Ingeniarien lurraldea» baita Gipuzkoa.

Langile hitza, aldiz, behin ere ez da entzun ekitaldian —edo ez erabiltzea ia ezinezkoa zen kasuetan entzun da —; horren ordez, ekintzaileak, sortzaileak, taldekideak, gazteak... eta, bereziki, pertsonak. «Irabaziak zaindu behar dituzte enpresek, baina pertsonak erdigunean jarrita». Horretarako, beharrezkoa da, Aierzaren arabera, «enpresaren parte» direla sentiaraztea. Eta horretarako tresnak eman nahi dizkiete Adegiren Fabrikan.

Segurtasuna ala askatasuna

Nazioarteko esperientzietan oinarrituta garatu dute egitasmoa; Txileko bi aditu izan dituzte aholkulari: Roco Pacheco eta Paz Zagal. Haiek arduratuko dira egitasmoa martxan jartzeaz. «Hau ez da moda bat, urgentzia bat da», azpimarratu du Pachecok, enpresa kultura berriari buruz. Aierzak bere hitzaldian gogoratu du duela urte batzuk boladan izan zen flexisegurtasunaren kontzeptua; Fabrika egitasmoaren inspirazio iturri izan dela azpimarratu du. Eta ideia horri eutsi dio Pachecok ere: «Gaur egun baldin badago egonkorra den zerbait, etengabeko aldaketa da. Horretara egokitzeko inteligentzia izango da gakoa».

Pazek, berriz, bi kontzeptu erkatu ditu: babesa eta askatasuna. Eta bietako bat gailendu bada, bigarrena izan da. Gaur egungo langileek enpresarien babesa baino gehiago, askatasuna nahi dutela azpimarratu du. «Babesteak esan nahi du pertsonei sentiaraztea organizazioan duten egitekoa garrantzitsua dela: geroz eta konpromiso handiagoa, orduan eta emaitza hobeak». Emaitzak txarrak diren kasuetarako, baina, formularik ez du aurkeztu.


«Pentsaketan ari gara EEPk eta elkargoak aholku batzorde komuna izatea»

Garikoitz Goikoetxea

Larunbatean, elkargoak «ofizialki» aitortu zuen euskara, eta hizkuntza politikako proiektu bat onartu zuen. Ate gehiago irekitzeko pausoa da, Arrabiten ustez: udalak bultzatu asmo dituzte.

Beñat Arrabit. Euskal Elkargoko Euskara arduraduna

Euskal Elkargoak euskara «ofizialki» aitortu zuen larunbatean, eta hizkuntza politikarako egitasmoa ere onartu zuen. Egindako urratsarekin pozik dago elkargoko Euskara arduraduna, Beñat Arrabit jeltzalea (Arrosa, Nafarroa Beherea, 1959). EEP Euskararen Erakunde Publikoko lehendakari ere bada. Haren ustez, erabakiak aukera zabalduko du; «deus» egin ez duten udalerriak euskararen sustapenean sartu nahi ditu.

Aldekotasun handiarekin onartu duzue proposamena. Aurrera egiteko oinarri bat badago?

Gehiengo zabala agertu da alde, bai, ordezkarien %70, eta hori behar da baliatu orain. Inkesta soziolinguistikoak dio Ipar Euskal Herriko biztanleen %93k pentsatzen dutela hezkuntza elebiduna behar dela gure lurraldean. Uste dut baikorra dela geroari buruz.

«Ofizialki» aitortu duzue euskara. Lege mugak ikusita, adierazpen sinbolikoa da batez ere?

Bai. Frantzian gara, eta ez dugu euskara ofiziala ukaiten ahal lurralde gisa. Euskal Elkargoak ofizialki ezagutu ditu euskara eta gaskoia, eta landuko du haien presentzia azkartzea, orain baino leku handiagoa emateko.

Koofizialtasuna lortzea helburuen artean duzue? Nola egin?

Lan bat izanen da guretzat hori galdegitea. Baina ez dugu bakarrik egiten ahal. Ipar Euskal Herriaz gain, badira beste lurralde batzuk: Bretainia, Katalunia… Nahi dute koofizialtasuna, eta Parisen sarrarazi behar da hori behar dela errespetuz eman.

Dokumentuan, askotan adierazi duzue Frantziako legea beteko dela. Baduzue prefetaren beldurrik, helegiteren bat jartzeko?

Egin du antzinean, bistan da. Lege horren barruan ere gauza anitz egiten ahal dira, orain arte ez baitzen deus egiten leku askotan. Euskarari buruzko politikak baziren zortzi lurraldetan, baina orain hedatuko ditugu Ipar Euskal Herri guzian. Lurralde askotan, orain arte ez zen teknikaririk, ez zen deus. Iparralde osora hedatzea berria da, indar bat emateko euskararen —eta gaskoiaren— presentzia azkartzeko.

Prefetarekin hitz egin duzue?

Bai. Lehendakaria elkartu da prefetarekilan, eta aurkeztu dio gure nahia. Landu dugu harekilan.

Baliabideak beharko dira neurri asko martxan jartzeko: euskara zerbitzuak, seinale elebidunak… Nork ordainduko du hori? Herrietan arazoak sor daitezke?

Elkargoak ez du kentzen herriko etxe bakoitzak bere herrian egiten duena. Guk nahi dugu eginahala egin, bultzada eman herri bakoitzean: herriko etxeak bultzatu euskara susta dezaten, euskararen presentzia azkartu dezaten. Hor bada lana egiteko.

Eta elkargoa bera noiz hasiko da euskaraz zerbitzu ematen?

Hasia da. Komunikazioan-eta euskara sartua da. Doi bat, baina sartua da. Emendatuz goaz: aurten, aurrekontua azkartu da (500.000 euro). Hastapen bat da. Orain urtebete sortu ginen, eta zerbitzuak antolatuak dira. Hemendik goiti, zerbitzu guziek behar dute hizkuntza politika egin. Borondatea baldin badute, langileek euskara ikasten ahal dute.

Bileretan euskaraz egin dezakete hautetsiek?

Bai, baina gero itzuli behar dute berek frantseserat. Nahi genuke itzulpen zerbitzu bat sarrarazi gure bilkuretan. Lantaldeetan egiten dugu. Behar dugu itzulpen zerbitzua, denbora irabazteko ere: euskaraz hitz egiten duzularik, gero frantsesera itzuli behar duzu, eta denbora galtzen duzu.

Esperimentazio proiektu bat lantzen hasiko zarete. Noizko egongo da prest proiektua?

Badira jada esperimentazioan egiten ahal diren gauza batzuk. Adibidez, eskola publikoetan bada esperimentazio bat: haur guziek euskara hutsean ikastea lehen hiru urteetan. Kontua da legearen arabera Frantzia guzira behar litzatekeela hedatu posibilitate hori. Horrek ez du zentzurik: ez baldin bada nahikaririk edo beharrik, zertarako hedatu Frantzia guzian? Hori arrasta bat da horrelako dispositiboen hedatzeko. Iduriz, Macron presidenteak nahi luke lege hori kanbiatu, eta esperimentazioak betikoz atxiki lurralde horietan. Hori aitzinamendu azkar bat litzateke politika berezituak eramateko lurraldeka, orain Frantzia guzirako egin behar baitira. Zailtasun bat da hori.

Esperimentazio proiektua nork landuko du? Eragile sozialek parte hartuko dute?

Orain arte bezala, eragile sozialekin arituko gara, beharrezkoa baita gai hori lantzeko. Juridikoki gaia ezagutzen duen jendearekin ere arituko gara.

Euskalgintzako eragileekin izan duzue hartu-emanik hizkuntza politikarako proiektua lantzeko? EEPrekin izan dituzte arazoak orain baino lehen, eta aholku batzordetik irten egin ziren…

Domaia da. Aholku batzordean du partea Euskal Konfederazioak. Pentsaketan ari gara aholku batzorde amankomun bat sortzea EEPren eta Euskal Elkargoaren artean. Garapen Kontseiluaren bidez landuko dugu hori: egiten ahal denetz, nahikaria badenetz… Uste dut ontsa litzatekeela erabaki hori hartzea.

Seaskari buruzko adierazpen bat ere onartu zenuten larunbateko bilkuran, 25 irakasle postu falta dituela eta. Hitz egin duzue akademia ikuskariarekin?

Seaskak, EEPk eta Hezkuntza Ministerioak izenpetua dute kontratu bat, eta horren bidez Seaskak galdegiten ditu 25 postu; EEPren begiekilan, hamabost postu behar lirateke. Estatuak bost eta erdi ematen ditu. Koska handia da. Elkargoaren delibero hori da Hezkuntza Ministerioari galdegiteko behar dela mahaiaren itzulian jarri eta kontratu hori bete.

Harremanik izan duzue ministerioarekin?

Bai. Ari gara. Seaska ere ari da.


Gaur arratsaldean Pirritx eta Porrotx pailazoen emanaldia Egapen

Oharra: Sarrerak bertako takilan salgai 16:30etik aurrera.

“Txo mikmak indioa da, itsasoaren bestaldetik iritsia. Berarekin eta aitona Rokerekin plana egin dugu: Mundua aldatzeko batu gara, izan ere, Roke arotza baita eta egurrezko ametsak egiten ditu esna. Plastikozko zabortegi bihurtzen ari da itsasoa, eta balea bat gaixorik iritsi da hondartzara. Albaola ontziolan San Juan baleontzi berria eraikiko dugu, eta enbata guztien gainetik, txiribuelta emango diogu munduari”. Horixe da Pirritx, Porrotx eta Marimotots pailazoek Urnietan jendaurrean antzeztuko duten ikuskizunaren aurrerapena. Ohi bezala ikusgarria izango da, aktore eta pailazoen kantu eta dantzekin. Sarrerak dagoeneko salgai daude.

Ekainak 3, asteazkena. 17:30. Egape ikastola.


Paul Rios gonbidatu, gaurko 'Egun On Euskadi' saioan

Solas-mahaian Olatz Barriusok, Iñaki Sotok eta Carlos Fonsecak hartuko dute parte.

Paul Rios Lokarriko koordinatzaile nagusiarekin izango dira gaur "Egun On Euskadi"ko elkarrizketaren tartean. Solas-mahaia, berriz, Olatz Barriusok, Iñaki Sotok eta Carlos Fonsecak osatuko dute.

Astelehenetik ostiralera dago ikusgai "Egun On Euskadi" ETB-2n, 8:30ean.


Zumaiako Balenciagak eta Asturiaseko Gondán ontziolek zero isurpeneko lau buke eraikiko dituzte elkarlanean

Itsasoko haize-parkeak egiteko eta mantentze lanetan arituko diren lau itsasontzi egingo dituzte Asturiaseko Gondán eta Zumaiako Balenciaga ontziolek, elkarlanean. Hidrogenoarekin funtzionatuko duten ontziak izango dira, eta beraz, Zero isurpeneko lehen ontziak izango dira.

Østensjø Rederi A/S armadore norvegiarraren enkargua da. Ontzi bakoitzak 88,3 metroko luzera, eta 19,7 metroko zabalera izango dute, eta 120 lagun eraman ahal izango ditu: 97 tekniko eta 23 tripulatzaile. Mota horretako buke ekologiko eta efizienteenak izateko anbizioz eraikiko dituzte, eta ondoren, itsasoko energia eolikoko merkatura bideratu. Armadoreak iaz iragarritako eraikuntza programa handi baten parte da proiektua.

Gondán eta Balenciaga Espainiako ontziola pribatu txiki eta ertainak biltzen dituen PYMAR sozietate anonimoaren parte dira, beste hamazazpi enpresarekin batera. Nahiz eta elkarren konpetentzia izan, elkarrekin proiektuak ere egiten dituzte. Almudena Lopez del Pozo PYMAReko kontseilariak balorean jarri du bazkideen arteko elkarlana, eta baita proiektuaren maila teknologikoa ere, etorkizun batean ontziolek jaso ditzaketen eskaerei bultzada eman diezaioketelakoan.

Berrikuntza teknologikoak

Lau bukeek berrikuntza abangoardista ugari izango ditu. Barruko sistema guztiak efizientzia energetikoa optimizatzeko diseinatu dituzte, karbono aztarna gutxitu eta operazio egonkor eta seguruak egin ahal izateko, baita baldintza klimatiko bortitzetan ere.

Alde batetik, etorkizun batean zero isurpeneko operazioak egitea ahalbidetuko duen teknologia izango dute ontziek, likido hidrogenatuaren erabilerari esker. Aitzindariak izango dira propultsiorako diesel-elektrikoa erabiltzen, erregaiaren kontsumoa gutxituz. Horrez gain, iman iraunkorrez egindako Voith propultsoreak izango dituzte. Teknologia honi esker, propultsio zikloidea propultsio % 100 elektrikora eraldatu ahal izango da.

Bost tona eta 24 metroko garabiak izango du ontzi bakoitzak, teknikoak aerosorgailuetara gerturatzeko aukera izan dezaten. Elektrikoak izango dira garabiok, eta energia berreskuratzeko gaitasuna izango dute. Ontziko baterietan biltegiratuko da energia hori.

Bestetik, ontzi barruko beroa berreskuratzeko sistema bat ezarriko diete. Hala, energiari probetxu handiagoa ateratzeaz gain, kontsumoa eta emisioak gutxitzea izango ditu helburu.


“Pozik ikusiko nituzke aurpegi berriak”

Amaia Agirre, villabonarra, Lasarte-Oriako heldu eta gazteen bertso irakaslea izan zen eta tarteka parte hartzen du bertso eskolaren ekimenetan. Euskal Filologian lizentziatua, 32 urte ditu eta ikastetxeetan bertsolaritzako irakaslea da egun, Unai Muñoa bezala. Biak dira Hamaika Bertuteko kide ere. Gipuzkoako 2003ko txapelketan finalista eta 2007koan finalaurrekoetara sailkatu zen. 2005eko Txapelketa Nagusian ere finalaurrekoetara iritsi zen. Amaia Agirre Bertsolari Txapelketa Nagusian partaide, igandean, urriaren 11an, Bilboko Arriaga Antzokian, 17:30ean

Bilbon kantatuko du igandean, Arriaga antzokian arratsaldeko 17:30ean. Urteko 80ren bat saio egiten dituela esan digu Amaiak baina dudarik gabe urteko saio bereziena izango du etzi. “La gun giroko saioak ditut gustukoenak, baita gure gogo edo ideia baten inguruan antolatzen ditugun saioak ere. Hala ere, arlo guztietan bezala, denetik egitea komeni da, eta oreka bat aurkituz gero denak dira erakargarri”.

Bertsotan noiz eta nolatan hasi zinen?

Villabonako ikastolako irakasle baten bitartez zaletu nintzen. 13 urterekin Tolosako bertso-eskolan hasi nintzen Jokin Sorozabal irakasle genuela. Gero Hernaniko bertso-eskolara joaten hasi nintzen, eta handik aurrera nire kasa gehiago aritu naiz lagun artean elkartuz baino.

Zein oroitzapen duzu Lasarte-Oriako Bertso eskolaz? Nola ikusten duzu egun eskola?

Lasarten helduen eta gazteen bertso-eskoletako irakasle aritu nintzen, baina urte asko pasa dira geroztik. Inoiz edo behin gaur egungo taldera joan izan naiz, baina klasez kanpoko harremana da eurekiko dudana.

Talde heterogeno eta kolore anitzekoa da. Oso aberatsa, erakargarria. Herri denetan horrelako talde bat egotearren jendeak zernahi emango luke. Eta elkarren artean duten giroa miresteko modukoa da, baita saioak antolatu eta ideia berriak aurrera eramateko duten gogoa ere.

Lehen aldiz kantatuko al duzu Euskal Herriko txapelketan?

Ez, bigarren aldia da. Duela lau urte finaleko ateetan geratu nintzen. Lehen finalerdian, Hendaian, saio ona egin nuen baina bigarren finalerdian, Urretxun, beste batzuk nik baino puntu gehiago lortu zituzten.

Nola ikusten duzu zure burua? Bertsotarako puntuan al zaude?

Herrialdeetako txapelketetan lortzen da Txapelketa Nagusirako txartela. Guk duela bi urte lortu genuen, beste gipuzkoar guztiek bezala.

Txapelketak niri sekulako egurra ematen dit, nire burua gehiegi estutzen dudalako, eta egia esan azkeneko bi hilabete hauek ez dira samurrak izango, baina norberak bere buruari jartzen dion presioaren araberakoa izaten da hori.

Ez dakit nire punturik onenetakoan nagoen, baina bertsotan inoiz baino erosoago ari naiz. Horrek ez du esan nahi inoizko mailarik onenean ari naizenik, konfidantza hartzen noala baizik. Ikusiko da zer emateko gai naizen. Ojala nire baitan dagoena azaltzeko gai banintz behar den egun eta orduetan!

Urduri jartzen hasi al zara jada? Nola lortu daiteke aldarte onean igotzea oholtza gainera?

Ametsetan bertso erdian geratzen eta saioetara berandu iristen hasi naiz, hortik atera kontuak! Aldarte onean ez dakit nola joaten den, ni beti estu eta dardarka joaten naiz. Egin dezakedala sinistuta joan nahi nuke, animoso. Ikusiko da lortzen dudan edo ez.

Nola prestatu duzu txapelketa? Zerbait berezirik egin al duzu?

Bertsokideak lagunartean geratu ohi dira bertsotan entrenatzeko. Nik ez dut inoiz horrelakorik egin. Gaizki pasatzen dut. Nik jendaurrean ez bada ez dut kontzentraziorik lortzen, eta tentsiorik ezean nekez egin dezaket bertsotan. Ez dut ezer berezirik egiten. Almazena betetzea da kontua, baina gero almazenatu den hori ondo antolatzea eta momentu bakoitzean behar dena topatzea da ezinbestekoa, eta hori ez da erreza izaten.

Beteko al da berriro BEC? Osasuntsu al da bertsolaritza?

Duela lau urte bezala pronostiko eta espektatiba denak beteko direla ez dut zalantzarik. Jendea zain antzematen dut.

Zein zortzi bertsolari izango dira finalean? Sorpresarik izango al da?

Egaña, Lujanbio, Arzallus, Elortza, Mendiluze, Iturriaga... Eta bi leku utziko ditut berrientzat. Berrien artean beste zortzikote bat ikusten dut hautagai. Baina gerta daiteke duela lau urteko zortzikotea taularatzea. Nik pozik ikusiko nituzke aurpegi eta txapeldun berria.

Nor izango da txapeldun? Eta zeinen alde egingo duzu zuk?

Maialen Lujanbio mundial dabil bertsotan. Nahiago nuke haren erdia egingo banu!! Ametsekin ere ojo!

Oro har, zein maila dago? Estua izango al da finala?

Maila sekulakoa iruditzen zait niri. Finalerako txartela garesti dago, eta txapela are garestiago. Tentsio horretan bertso mailarik onenaren jabe egitea ez da erreza izango, baina ziur nago finalista bakoitzak utziko duela bertso gogoangarriren bat, eta eguna bera izango dela ahaztezina.

Zu kasualitatez sartuko bazina,... ze litzateke zuretzat?

Duela lau urte, oraindik oholtza hutsik zegoela, mikrofono aurrean jarri nintzen. BEC oraindik hutsa zegoen, eta hala ere inpresioa egin zidan. Pentsa zer litzatekeen txalo hots artean sartu eta han kantatzea. Nire amets nagusietako bat, dudarik gabe. Ametsek amets izateari uzten omen diote betetzen direnean baina... uste dut ametsetan segi beharko dudala.


Udalak Monpaseko pasabidearen behin betiko proiektua eskatu dio Espainiako Gobernuko Kosta Sailari

Monpaseko pasabidearen egitasmoarekin zer egin eta zein urrats eman adosteko udal talde guztietako ordezkariek bilera egin zuten atzo. Udal gobernuak jakinarazi duenez, bileran parte hartu zuten guztiak bat datoz Espainiako Gobernuko Kosta sailak bidalitako informazioa «eskasa» dela adierazterakoan. Hori dela eta, udal gobernuak exekuzio proiektua, hots, behin betiko proiektua, bidaltzeko eskatuko dio Kosta sailari. Udaletxean jaso dutena laburpen memoria dela diote eta ez proiektua, zehaztu du udal gobernuak.

Udalak esku artean duen informazioa partekatzeko bilera izan zen atzokoa. Udal gobernuak, bada, Hiri Mantenu, Herri Lan eta Proiektu eta Hirigintza sailei eskatutako txostenak eman dizkiete oposizioko taldeei. Kosta sailari eskatutako proiektua udaletxera helduz gero, proiektu horren nondik norakoak aztertuko lituzteke udal teknikari nahiz udal taldeetako ordezkariek hurrengo bilera batean.


Alberto Etxebarriaren omenez Kurtzebarrira irteera Murrukixok antolatuta

Azaroaren 22an hasiko da Murrukixoren Mendi Astea, eta 27an, mendi taldearen fundatzaileetarikoa izan zenari, Alberto Etxebarriari omenaldia egingo diote. Kurtzebarrin errautsak zabaldu, eta zuhaitz bat landatuko dute. Bazkaria ere antolatu dute. Irailan hil zen Alberto.

Urtero moduan mendi astea antolatu du Murrukixok, eta aurten, Alberto Etxebarria izango da protagonista. Hona hemen mendi astearen egitaraua:

Azaroaren 22an, Ande Peruarretan ateratako diapositiben emanaldia, Mikel Sasiainen eskutik.

Azaroaren 23an, Lenin mendian ateratako diapositibak, Joseba Urkiaren eskutik.

Azaroaren 24an, piragua irteeren gaineko diapositibak.

Azaroaren 25ean, Iosu Velascoren diapositibak. "Titirimundin zehar bizikletaz".

Azaroaren 26an, Ion Belokiren ikus-entzunezkoa: "Jainkosen altzoan".

Azaroaren 27an, omenaldia Alberto Etxebarriari.


Juan Karlos Izagirre, asteazkeneko gonbidatua 'Egun On Euskadi'n

Donostiako alkateak Aitzol Zubizarretaren galderak erantzungo ditu.

Asteazken honetan Juan Karlos Izagirre Donostiako alkatea hartuko dute gonbidatu ETB-2ko ''Egun On Euskadi'' albistegian. Aitzol Zubizarretak Gipuzkoako hiribururako datozen lau urteetarako dituen kudeaketa planen inguruan galdetuko dio, besteak beste. Horrez gain, ohiko gaurkotasuneko solasaldia eskainiko du saioak, Jose Mari Pastor, Juan Carlos de Julian eta Josean Izarra kolaboratzaileekin. Vanessa Sanchezek, bestalde, eguneko albisteen berri emango du.

''Egun On Euskadi'' goizeko 08:00etako albiste aurrerapenarekin jarriko da abian.


Frontoi barruan egingo da zapatuan Berriatuko Nekazal eta Arrain Kontserba Azoka

Azoka 10:00etatik 14:30era bitartean egongo da zabalik. Bertoko hainbat eta hainbat produktuz gain, Amorotoko Ibaigane jatetxeko Aitor Maguregi sukaldari ospetsuak nekazal eta arrain kontserbekin egindako 1.500 bat pintxo be banatuko dira, euro 1eko salneurrian.

Leku aldaketa, hobe beharrez

Bihar goizerako nahikoa eguraldi txarra dago iragarrita, eta hori kontuan hartuta, azokako postuak –hogei izango dira danetara– frontoiaren barruan ipintzea erabaki du antolakuntza taldeak, «danen onerako» izango dela iritzita.


Hutsune larriak Garoñako larrialdi planean

Bartzelonako Unibertsitate Autonomoak aurkeztu duen azterketaren arabera hutsune larriak ditu Garoñako Larrialdi Planak. Araban Gaubea eta Lantaron daude plan horren baitan.

Azterketaren arabera balizko istripu baten aurrean herritarren ebakuazioa eta konfinamendua ez daude bermatuta. Bestalde ikerketak jasotzen du azken hiru urteetan ez dela taxuzko ariketa eta simulakrorik egin Garoña inguruko udalerrietan. Ezbeharren aurrean herrietan dagoen planifikazioa eta prestakuntza ere oso eskasak direla adierazten dute bildutako datuek eta inkestek.

Lantaron eta Gaubea dira Araban Garoñako Larrialdi Planaren barruan dauden udalerriak, Burgoseko hamazazpi udalerriekin batera zentral nuklearraren hamar kilometroko eremuan baitaude. Balizko istripu batean udalerri horietan bizi diren lagunek hodei erradioaktiboaren eragin zuzena jasango lukete eta halaber istripuan igorritako material erradioaktiboek herri horietako lurrak eta atmosfera berehala kutsatuko lituzkete. Hartara berehalako babes neurri eraginkorrak eta ziurrak egon behar dira biztanleak babesteko eta osasunerako sortuko diren arriskuak arintzeko.

Haatik ez da horrela gertatzen. Espainiako Inguru Nuklearren Udalerrien Elkarteak azterketa egiteko eskatu dio Bartzelonako Unibertsitate Autonomoari larrialdi planen eraginkortasunari buruz. Prestatu duten txostenean xehetasunez ikertu dituzte udalerriz udalerri larrialdi planak nola betetzen ari diren, zeintzuk diren gabeziak eta beharrak. Garoñako Larrialdi Planaren eraginkortasuna kolokan jartzen dute bildutako datuek.

Gainera azken bost urteetan herritarren segurtasuna bermatzearen alde ezer gutxi aurreratu dela jasotzen du txostenak. Izan ere 2011. urtean egin zuten zentral nuklearren larrialdi planen lehenbiziko azterketa eta orduan egindako gomendioak eta proposamenak bete gabe daude oraindik. "Oso gutxi dira azken urteetan egindakoarekin pozik dauden udalerriak, gehienek orduko eskakizunak mantentzen dituzte" jaso du txostenak.

Teorian balizko istripu nuklearraren aurrean udalerri bakoitzak plan bat izan behar du, udalbatzak onartuta, eta horren baitan ardurak banatu behar dira. Halere Garoña inguruko udalerrietan larrialdi planaren ardurak banatu gabe daude eta ez dituzte koordinaziorako bilerak egiten.

Halaber herritarren konfinamenduan eta ebakuazioan huts egiten dute larrialdi planek. Izan ere ez dago protokolo zehatzik eskolak husteko ezta herrietatik pasatzen diren lagunak (turistak,bisitariak, ehiztariak..) artatzeko ere. Bestalde bizilagunen ebakuazioa egiteko ibilgailuen topalekua zehaztu gabe dago udalerri gehienetan eta ez dago hustu behar diren herrien ezta herritarren zerrenda gaurkotua edo mugikortasun arazoak dituztenena ere.

Planaren arduradunak eta orobat herritarrak balizko istripu baten aurrean prestatzeko ezinbestekoak diren ariketak eta simulakroak ez dira modu planifikatuan eta ordenatuan egiten. Gainera –txostenak dioenez– ariketak egin direnean ez da ebaluazioa burutu.

Larrialdi planaren edukien hedatzeari buruzko azterketa eta planaren kontrola ozta-ozta gainditu ditu Garoñak. Bartzelonako Unibertsitatearen ikerketak ondorioztatu duenez "interesdunen artean eta herritarren artean larrialdi planaren banaketa gainditu gabeko ikasgaia da". Bestalde azken urteetan plan horretan egin diren aldaketen gaineko kontrol falta dagoela antzeman dute.

Ioduro potasikoko pilulak banatzea aurreikusita dago istripua egonez gero erradiazioaren kalteak arintzeko. Hala ere Garoñako ingurunean gehienbat zerbitzu medikuen eskuetan dago pilulen banaketa eta ikerketaren arabera komeniko litzateke beste aukera batzuk bilatzea.

Zentral nuklearraren larrialdi planak hiru ikasgai bakarrik gainditzen ditu. Baliabide material nahikoa dagoela ikusi dute nahiz eta mantentzean akatsak topatu eta istripua gertatuz gero herritarrak ohartarazteko bideak zehaztuta daude. Bestetik informazioaren alorrean hutsuneak antzeman dituzte ez dagoelako arlo honetan arduratzen den inor


Langile bat hil da Tiebasko harrobian lan istripuan

Makina batean harrapatuta geratu da. LABen arabera, aurten Euskal Herrian lan ezbeharretan 68 behargin zendu dira.

Beste langile bat hil da gaur lan istripuan: Tiebasko harrobian, gizonezko bat. 17:11n izan da ezbeharra; makina batean harrapatuta gelditu da. Foruzainak ari dira gertaera ikertzen.

LAB sindikatuaren arabera, aurten Euskal Herrian lan istripuetan hil den 68. behargina da gaurkoa. Iaz horrela 80 langile zendu zirela dio LABek, 2008an 112, 2007an 125.


Abadiñon, enpresa bateko ke-kanpaian sua piztu da eta suhiltzaileek itzali dute

Gertaerak ez du zauriturik eragin.

Abadiñoko Arzubia industriguneko enpresa batean, makina bateko ke-kanpaian sua piztu da, suhiltzaileek informatu dutenez. 18:10 inguruan jaso dute abisua. Enpresa hori Traña-Matienan dagoen Inyectametal dela zehaztu dute Ertzaintzako iturriek. Suhiltzaileak bertaratu dira eta sua itzali dute. Gertaerak ez duela zauriturik eragin jakinarazi dute.


Zizurkilgo Zubimusu ikastola berritua inauguratu dute

Joan zen larunbat eguerdian, Zizurkilgo Zubimusu ikastola berritua inauguratu zuten herritarren aurrean, erakundeetako kideak bertan zirela. Konfiantzaren Pedagogia lantzen ari dira bertan:

Argazkiak

Nerea Zumeaga Villabona eta Zizurkilgo Zubimusu ikastoletako zuzendari gerenteak pozarren adierazi zuen nola ikasturte honetan Konfiantzaren Pedagogia lantzen hasi diren Zizurkilgo ikastolan, eraikina guztiz berrituta, espazio zabal eta irekia osatu ondorenean. Saiakera eta lan handia izanagatik, esker oneko eta ilusioz agertu zen, merezi izan duelako.

Ikasleek Aurreskua eskaini zieten Zubimusu ikastolako, Ikastolen Elkarteko edota Zizurkil nahiz Amasa-Villabonako Udaletako ordezkariei eta Ikastolen Elkarteko lehendakari Koldo Tellituk hartu zuen hitza. Zorionak eta eskerrak eman zizkien Zubimusu ikastolako kideei, haien konpromisoa eredu delako eta isilean baina eraginkor, ikastolen nortasuna mantentzeagatik egindako lanagatik.

"Agintariok. Zubimusu Ikastolaren arduradunok. Ikastolen eta euskararen lagunok.

Zoriontzeko eguna dugu gaur. Zorionak nola ez Zubimusu Ikastolari ametsak, berriro ere, errealitate bihurtzeagatik. Zorionak eta mila esker, Euskal Herriko Ikastolen izenean. Zorionak eta eskerrik asko Zubimusu Ikastolako kide guztiei, baldintzarik gabeko konpromisoagatik.

Ez dira garairik onenak konpromisoarentzat, konpromiso sozialarentzat. Ongi dakigu. Baina badira konpromisotik desertatu ez dutenak, badira konpromisoan konbentzituta bizi direnak. Zubimusu ikastola da horren lekuko.

Gaurko zabalkunde ekitaldia da guzti horren lekuko. Zuentzat da hitz apal hauen omenaldi zintzoa.

Oraindik ere ikastoletako hezkuntza proiektuak aurrera ateratzen dira familiek, hezitzaile taldeek eta langileek egin duten lanari eta gizarte elkartasunari esker. Horrela, ikastolak erronka berrietara erantzuteko egokitu dira eta aurrera pauso nabarmenak eman dira hainbat gaitan, esate baterako, IKTn ezarpenean, eleaniztasunean, integrazioan eta aniztasunaren kudeaketan, kalitatearen ezarpenean, eta nola ez gure instalazioen hobekuntzan, gaur egiten dugun moduan.

Eta guzti hau zergatik?, aipatu dudan esfortzua zergatik?, Ba ondo dakizuen moduan, finantzazio publikoa oso labur geratzen zaigulako ikastolok dauzkagun benetako gastuaren kopuruari aurre egiteko. Eta zer esanik ez instalazioen kasuan.

Eta zein da aitzakia?, publikoak ez garela. ez ditugu jasotzen behar ditugun baliabide publikoak eta horregatik, lehen aipatu dudan moduan, behin eta berriro jo behar dugu konpromisora.

Guk Publikotasun kontzeptu berritzaile bat aldarrikatzen dugu, Hezkuntza Zerbitzu Publikoaren kontzeptua, hau da, zerbitzuari lotutako publikotasuna, hain zuzen, ez titularitateari; izaera publikoa izaera estataletik bereiziko duena, herritik sortua. Gaur egungo sistemaren eredua gainditu beharra dago, zer ikusirik ez daukalako gure herriak eskatzen duen hezkuntza-sistema propio batekin.

Azken finean, gurea baino publikoagorik bada? Herritik sortutako ikastetxeak gara, ekonomia sozialean oinarrituak (hau da kooperatibak gara), aberasteko asmorik ez dugu eta Zerbitzu publiko bat eskaintzen dugu. Ondorioz, zer eskatzen dugu Ikastolentzat, gaur egun dagoen finantzazio publiko hobetzea, hots, zentroko gastuak funts publikoetatik ordaintzea.

Gora zuek, konpromisoari inoiz muzinik egin gabe, hezkuntzaren bidetik, kulturaren bidetik, isilean baina eraginkor, ikastolen nortasunari eusteagatik.

Zuekin gaude! ".

Azken ikasturtean, Mikel Ugarte zizurkildarrak hartu du Emeren Gelbenzuren eskutik Zubimusu ikastolako Artezkaritza kontseiluko ardura (biak elkarrekin argazki albumeko azken irudian). Zizurkilgo ikastola biziberritzen egin duten lana eta jaso duten emaitza gogoan, barru-barrutik osatutako hitzaldia eskaini zuen. Oso-osorik, jarraian irakurgai:

"Egun on guztioi… zuetako asko bertako gurasoak zarete, beste batzuk aldiz ez… ongi etorri guztiak.

Zein polita geratu zaigun ikastola! Aurreko urteetan ikasle berriak erakarri nahi genituenean, gurasoekin hitz egiten hasi eta “txikia eta goxoa” zela esaten genuen, “ikasle-irakasle gertutasuna” bezalako arrazoiak erabiltzen genituen. Orain aldiz, begira zer daukagun. Teilatu berria, leiho berriak, zoru berria… asko kostata alajaina. Eta ez diru aldetik bakarrik. Bilera sorta bat egin behar izan dugu, batekin hitz egin, bestearekin… jira, bira, tira… eta tira. Eta lortu dugu. Eraikin zahar bat, eraberriturik dugu. Baina hori baina askoz ere gehiago daukagu. Hemen, auzolanean egindako hainbat lan daude. Irakasleen gelako armariotxoak… Egurrezko egitura hori esaterako... eskalatzeko buldertxoa… sokekin egindako pasadizoa… Irakasleek pentsatu, zekienak egin, ez genekienak lagundu, eta gure umetxoek gozatu. Kooperazioa.

Hau guzti hau itxuraldatzeko, ezinbestekoa izan da hemen gure artean dugun irakasle talde berri honen inplikazioa. Ordu asko eta asko dedikatu behar izan dituzue, eta oraindik ere dedikatzen ari zarete, gurasook pentsatzen eta eskatzen genuen aldaketa baina askoz ere sakonagoa den proiektu bat aurrera eramateko, eta gai izan zarete. Zuek bakarrik dakizue zenbat denbora eskatu dizuen nolako eraikina nahi zenuten definitzeak. Hilabeteak? Urteak? Beraz, esanda geratzen da, milesker irakasle zaretenoi.

Hau ez da erreforma soil bat. Proiektu pedagogiko baten etxetxoa da. Zuek ohartu zineten gizartea aldatzen ari dela, eta ikasgaietan soilik oinarritutako hezkuntza zaharkiturik geratu dela. Urte gutxitan teknologiak aurrera pausu ikaragarriak eman ditu, zer esan eskura dugun informazio kantitateari buruz… lan egiteko moduak aldatu dira, gizartearen beharrak ere aldatu dira… baina hezkuntza sistema hamarkadetan ikasleak seriean fabrikatzen zituen berbera izaten jarraitzen zuen. Buruz ikasi genuen: Jupiter, Saturno, Urano, Neptuno eta Plutón. Atomo, neutron, protón, elektrón. Txin klun, txin klun… Ba Plutón ja ez da planeta, eta elektroiak baina txikiagoak diren partikulak ere aurkitu dituzte. 2+2 = 4 da bai, baina beti? 2 sagar + 2 sagar, 4 sagar dira. Baina 2 sagar + 2 lagun, zenbat da? hamaiketako bat… eta zer egiten dute bi lagunek hamaiketako batean… ba diskutitu pluton planeta den ala ez…

Eta zer pasako da eztabaida horretan? batek bere mobila atera eta google-n begiratuko du. Garrantzitsuena ez da planeta den ala ez jakitea, baina bai eskuragarri dituen baliabideak erabiltzen jakitea, ulertzeko gai izatea, eta bere lagun horri planeta zergatik ez den esplikatzeko gai izatea. Hau da garrantzitsua. Gaitasunak lantzea. Behar duen horri irtenbidea bilatzeko gai izatea. Eta hori hala izan dadin, pertsona horrek konfidantza behar du. Seguru sentitu behar da bere inguru artean, familia, lagun eta gainerakoen aurrean, bere buruan konfidantza izan behar du. Ekintzaileak, prestatuak, euren buruaren jabe direnak, erantzunkizunari heltzen diotenak, lan-taldean moldatzen dakitenak… horrelako gazteak nahi ditugu. Baina galdera da: Nola lortu? Zer irakatsi? Nola erakutsi pertsona konpetentziadunak izan daitezen? Zein da irakaslearen rola? Eta ikaslearena?

Galdera hauei pedagogikoki erantzun ahal izateko, Zizurkilen eredu berritzaile bat ezartzea lortu dugu. Proiektu honen zatirik ikusgarriena eta nabarmenena, Ikusten duzuen espazio hau da, berria, erakargarria, polita, haurraren garapenak espazioarekin ere lotura badu eta. Orduak ematen dituzte horma hauen artean. Baina esan dugun moduan, hemen eraikin berri bat baina askoz ere gehiago lortu dugu,

Espazio hau Konfiantzaren Pedagogia eredua martxan jartzeko egokitu dugu, ez da soilik paretak botatzea izan, denak zentzu bat du. Benetan sinesten dugu gaur egun gure seme-alabei eskaini diezaiekegun eredurik hoberena eta aurreratuena dela. Harrokeriarik gabe, baina harrotasun osoz esaten dugu proiektu hau oso indartsua dela, bere garaian ikastolek egin zuten moduan, hezkuntza ereduan salto kualitatibo bat emango duena, erreferente izango dena.

Zizurkilen eman den urrats hau aurki Txerminen ere emango da. Gabonetako oporrak aprobetxatu ditugu hall-a eta lehenengo solairua margotzeko eta pixkanaka Konfiantzaren Pedagogia Txerminera zabaltzen joango gara.

Lehen, hasieran aipatu dut auzolanean hainbat lan egin direla Zizurkilgo eraikin honetan. Mila-mila esker lan hauetan parte hartu eta lagundu zenuten guraso guztiei. Ez dute gutxiago merezi Gabonetan Txermingo eraikinean pintaketa lanetan aritu diren gurasoak. Txalotzekoa guztien inplikazioa eta borondatea. Bejondeigula!!! Hauxe da gure izaera, gure identitatea, gure indarra. Zuzendaritza, irakasle eta gurasoak elkar harturik, norabide berean lanean, gure seme-alaben etorkizunen zutabe izango den hezkuntzaren alde. Ez da broma. Errealitate bat da, konbikzio osoz esaten dugu eredu berri hau ikastolaren ibilbidean jauzi garrantzitsu bat dela, norabide bat markatzen duelako.

Zubimusu Ikastola ausarta izan da. Egoera aztertu eta onurak ekarriko dizkigula argi ikusi dugunean, erabakiak hartu dira. Orain bi urte kooperatiba osatu genuen. Honek ikuspegia, proiektuak eta baliabideak zabaldu dizkigu. Sendotu egin du gure hezkuntza proiektua. Eta aurrera begira, bide horretatik jarraituko dugu. Ahal dugun hobekuntza guztiak barneratzen. Gure erronka, esan bezala, umetan hartzen ditugun pertsonak gaitasunez jantzi eta gizarterako prestaturiko gazte konpetente bihurtzen laguntzea delako.

Mila esker bidelagun zaituztegun guztioi, irakasle, guraso, herritar, elkarte, eta nola ez, Villabonako eta Zizurkilgo Udalak. Elkarlanak beti ateak zabalik ditu eta ziur nago guztion artean eraikitzen dugun etorkizuna, bakarka eraiki dezakeguna baino askoz ere hobea izango dela.

Zailtasunak zailtasun, desafioak desafio, Zubimusu Ikastola berpiztu egin da eta gu guztiok ikastolarekin. Zubimusu garelako.

Eskerrik asko".

Hitzaldiak amaituta, lau ikaslek Zubimusu ikastolaren kantua eskaini zuten bertaratuen aurrean eta amaitu aurretik, Zizurkilgo ikastola berritua eta lantzen duten Konfiantzaren Pedagogia ezagutzeko, urtarrilaren 18tik 21era bisita gidatuak antolatu dituztela gogoratu zuen Nerea Zumeagak. Interesa dutenek, aurrez eman behar dute izena.

Ekitaldian izan ziren Zubimusuko guraso, irakasle eta zuzendaritzaz gain, Zizurkilgo eta Villabonako alkate eta zinegotziak. Ikastolen Elkartetik ere hainbat lagun bertaratu ziren Koldo Tellitu lehendakariarekin batera. Bertan izan ziren Patxi Olabarria, Beñat Azurmendi eta Mikel Egibar, baita hainbat ikastoletako zuzendariak ere.

I. Jardunaldi Pedagogikoak: Hezkuntza eraldatzen

Konfiantzaren Pedagogiaren inguruko hitzaldia, Arizmendi ikastolako Amaia Anteroren eskutik. Urtarrilak 17, asteartea. 18:00. Villabonako Subijana etxea.

Zizurkilgo ikastolako Konfiantzaren pedagogia proiektua ezagutzeko bisita gidatuak. Urtarrilak 18, 19, 20 eta 21. Zizurkilgo ikastola.

Haur masajea tailerra, Nerea Mendizabalen eskutik. Urtarrilak 18, asteazkena. 10:00-12:00. Villabonako kultur etxea.


Orain dela urtebete sinatu zuten Agorrosin Berrirako hitzarmena

COVID-19ak eraginda, agorrosin berriaren proiektua testuinguru berrira moldatzeko zain dago BKE

Agintaldi honek beharko luke Agorrosin Berria errealitate bihurtzeko agintaldia; belar na-turala kendu eta artifiziala jartzeko lehen fasea, behintzat. Hala jasotzen du 2019ko maiatzaren 13an osoko bilkuran onartu zen hitzarmenak: kanpoko finantzaketa barik eta udal aurrekontuetatik gordeta, beranduenez 2023rako gauzatu beharko litzateke lehen fasea.

Testuinguru berria

COVID-19ak, baina, "airean" laga ditu Agorrosin Berria gauzatzen hasteko epeak. 2020ko kontu publikoek 54.450 euro gordeta zituzten proiektua idazteko, baina aurrekontu horietan onartutakoa ere zalantzan dago. Testuinguru ekonomiko berrian, Udalak eta BKEk egungo egoera aztertu eta norabide berria finkatu beharko dute.

Bi aldeek iaz sinatutako akordioaren arabera, Udalak konpromisoa du 2021eko aurrekontuetan dagokion partida ekonomikoa datorren urtean obraren lehen faseari ekiteko bideratzeko; hau da, belar naturalaren ordez soropil artifiziala jartzeko, eta argiztapen-dorreak eta perimetro-sarea jartzeko.

Beste hitzarmen baten zain

Bergara kirol elkartetik Udalaren zain daudela azaldu dute: "Proiektuaren idazketa lehiaketara aterata egon beharko litzateke". Larrialdi egoerak behartuta beste hitzarmen bat sinatu beharko den susmoa dute: "Proiektua idatzita egon arte ezin da zehazki kostua jakin, eta, hortaz, ezinezkoa da epeak finkatzea hori barik". Ezin da ahaztu Agorrosin udalekotzeko negoziazioek 30 urte iraun dutela, gutxienez.


Arabako Errioxako ardoen azoka egingo da ostiral eta larunbatean Ordizian

Arabako Errioxako ardoen azoka egingo da ostiral eta larunbat honetan Ordizian, hogeigarrenez. Ardoa ez ezik, hainbat herrialdeetako gaztak dastatzeko eta erosteko aukera ere izango da.

Arabako Errioxako hamar upategitako ardoak dastatzeko aukera izango da. El Villar herriko Madrano Irazu, Lar de Paula eta Viña Laguardia upategiak; Laguardiako Bodegas Uribe, Laukote eta Gonzalez Bocos; Lasernako Señorio de la Viñas eta Castillo de Laserna-Hermanos Fernandez; La Pueblako Miguel Angel Muro; eta Samaniegoko Heredad Bello Berganzo izango dira Ordizian. Horiez gain, beste hainbat lekutako lau upategi ere izango dira.

Euskal Herriko Idiazabal eta Erronkari gaztak ez ezik, Kantabria, Asturias eta Zamorako gaztak ere probatu ahal izango dira Ordizian. Horiekin batera olio, kontserba eta hestebeteak ere egongo dira bisitarien eskura.

Txapeldunetan txapelduna. Azokaren baitan, 27. Ordizia Txapeldun gazta lehiaketa ere jokatuko da larunbat eguerdiko 12:30etik aurrera. Bertan, Euskal Jaietako gazta lehiaketan azken hamar urteetan irabazle izan direnek hartu ahal izango dute parte. Ekitaldia Ordiziako Idiazabal Gaztaren kofradiak eta Udalak antolatzen dute, Idiazabal Jatorri Izendapenaren laguntzaz.

2005, 2007 eta 2009ko irabazle Jesus Ansolak (Mausitxa baserria, Elgoibar) hiru gazta aurkeztu ahal izango ditu, urte bakoitzeko bat; 2006 eta 2010eko irabazle Aranburu Elkarteak (Idiazabal) bi; 2008, 2001 eta 2013ko irabazle Ricardo Remirok (Eulate) beste hiru; eta 2012ko irabazle Jon Etxeberriak (Zeanuri) eta aurtengo irabazle Karmele Muruak (Segura) bana.

Hiru gazta hoberenek diru-saria jasoko dute: 300, 200 eta 100 eurokoak, hurrenez hurren. Hamarretik zazpiko puntuazioa gaindituz gero, urrezko, zilarrezko eta brontzezko dominak eskuratuko dituzte. Lehenengoak, gainera, 8 puntu baino gehiago lortzen baditu Urrezko Gazta eramango du. Epaimahaian gastronomia eta gazta munduko hainbat lagun izango dira.

Ardoa eta gazta dastatzeaz gain, plazaren inguruan artisauen postuak ere jarriko dituzte. Ostiral arratsaldeko 18:30ean emango diote irekiera azokari 21:30ak arte. Larunbatean egun osoan zehar egongo da irekita, 11:30 etatik 14:30era eta 18:30etatik 21:30era.


Tenis ikastaroak eskainiko dituzte uztailean

Lau astetan eskainiko dituzte ikastaroak, ekainaren 26an hasi eta uztailaren 21era bitartean. Saioak adin guztietako pertsonei daude bideratuta. Izen-ematea zabalik dago, eta plazak mugatuta daude.

Oñatz Tenis Klubak Sustraia Tenis Klubaren bitartez, eta Kirol Patronatuak tenis ikastaroak antolatu dituzte uztailerako. Lau astez eskainiko dituzte ikastaroak: Ekainaren 26tik 30era bitartean, uztailaren 3tik 7ra bitartekoan, uztailaren 10etik 14ra artean eta uztailaren 17tik 21erako astean. Saio guztiak astelehenetik ostiralea izango dira, eta honako ordutegian eskainiko dituzte: 09:00etan, 10:00etan, 11:00etan eta 12:00etan.

Talde bakoitzean sei pertsona izango dira gutxienez, eta hamar gehienez. Izen-ematea zabalik dago jada, eta interesa duen edonork eman dezake izena, maila guztietako ikasleei bideratutako saioak eskainiko baitituzte. Kirol Patronatuko bazkideek 20 euro ordaindu beharko dute asteko, eta ez abonatuek 30 euro. Izen ematea, 606341608 edo 685761863 telefonoetara deituta (arratsaldez mezua bidalita), eta jtaborcia@hotmail.com helbidera idatzita egin daiteke.


Erlijio monoteistak aztertuko dituzte Gueskek, Zumarragan antolatutako ikastaroan

Zelai Ariztin Gueskek antolatutako beste ikastaro bat

Urola Garaiko Gueske elkarteak antolatuta, azaroan erlijio monoteistei buruzko ikastaroa egingo dute, Zumarragako Zelai Arizti Kultur Etxean. Azaroaren 9an, 16an, 17an eta 23an izango da. Jose Luis Domingo irakaslea erlijioen hastapenetatik, komunean dutena aztertuko du, eta judaismoan, kristautasunean eta islamismoan arreta jarriko du, bereziki.


EAE, Nafarroa eta beste 11 erkidego, memoria historikoaren alde

Adierazpena sinatu ostean, hamahiru erkidegoetako ordezkariek Ezkabako ihesaldiaren historia ezagutu dute eta Saigots eta Urdaitzeko deshobiratzeetan izan dira.

Euskal Autonomia Erkidegoak, Nafarroak eta Estatuko beste hamaika erkidegok memoria historikoaren aldeko manifestua sinatu dute Iruñean egindako topaketa batean.

Adierazpena sinatuta eman diote amaiera memoria historikoaren aldeko autonomien arteko lehen topaketari, eta ondoren Ezkabako ihesaldiaren historia ezagutu dute eta Saigots eta Urdaitz herrietan aurkitutako hobietatik gorpuak nola ateratzen dituzten ikustera joan dira.

Nafarroako Jauregian egin dute ekitaldi instituzionala eta hauek dira bertan izan diren erkidegoak: EAE, Nafarroa, Andaluzia, Aragoi, Asturias, Kantabria, Gaztela eta Leon, Kanariak, Katalunia, Valentzia, Balearrak, Extremadura eta Errioxa.

Ekitaldiaren amaieran irakurritako adierazpenak dio "bizikidetza edozein demokraziatan ezinbesteko oinarria" dela eta bizikidetza hori "benetakoa eta justua" izan dadin, "iraganari autokritikaz begiratu" behar zaiola.

Ildo horretan, "giza eskubideen urraketa guztiak gaitzetsi" egin behar direla eta "biktimak babesteko politika publikoak" garatu behar dela.

Horrenbestez, "1936ko kolpe militarra eta diktadura frankista" gaitzetsi dituzte eta "bakearen kultura, errespetua eta tolerantzia" aldarrikatu dituzte.

"Indarkeriaren injustiziak" eragindako mina oroituta, "gizarte justuagoa, etikoagoa eta demokratikoagoa" eraikitzen dela eta horrek "gertakari tragiko haiek berriro errepika ez daitezen" lagunduko duela esan dute.

Azkenik, giza eskubideen aldeko konpromisoa agertu dute eta biktima guztientzat egia, justizia eta erreparazioa eskatu dituzte.

Bestalde, biktimen senideak bilatzeko elkarlanean aritzea adostu dute eta DNA bankuetan emandako urratsak konpartitzeko aukera aztertuko dute.

Euskal Autonomia Erkidegoak, Nafarroak, Andaluziak eta Kataluniak dituzte DNA bankuak.


Samuel Sanchez: «Talde handi batean egon beharra nuen»

Denbora luzez talde bila aritu ondoren, Euskaltel-Euskadiko txirrindulari ohiak BMCrekin sinatu du

Hilabeteak zeramatzan Samuel Sanchezek talde bila. Etsitzen ere hasia zen, eta pixkanaka barneratzen haren betiko taldeak egin bezala, Euskaltel-Euskadik, hark ere txirrindularitza utzi beharko zuela.

Baina etorkizuna iluna zirudienean ikusi du argia Sanchezek. Ez da argi apala; dirdir egiten du, tropeleko talde indartsuenetako batekin sinatu baitu 36 urte betetzear dagoen txirrindulariak: AEBetako BMC taldearekin.

Cadel Evans, Tejay Van Garderen, Philippe Gilbert... Txirrindulari puskak ditu BMC taldeak. Eta haiekin aritzeko «sekulako ilusioarekin» dago Sanchez. «Lehendabiziko kontratua sinatu duen txirrindulari bat bezala sentitzen naiz». Itxaronaldia «luzea» egin zaiola aitortu du, baina inoiz ez duela galdu talde bat aurkitzeko itxaropena. Ez du ustekabean harrapatu BCMren gisako talde indartsu batek bera fitxatu izana. «Talde handi batean egon beharra nuen», azpimarratu du.


Tabernak (eta II)

Anglobalizazioa bilakatu baita kudeatzaile publiko zein pribatu handixkoen kultur ekinbideen makulu diskurtsibo azken hamarkada luze(et)an (multikulturalismo onberaz mozorrotua), eta makrojaialdien ebentismoa paradigma horren galgarik gabeko jarduera monetarioa. Baita gurean ere; edo gurean bereziki? Guggenheim fenomenoak luzeak baititu atzaparrak; Bilboz landa, Easo hiriarekin egiten ari direna, eta egin amets dutena adibide.

Sosen pilaketa aiduru, turismo logiken planteamenduek hartu baitiote gaina aspalditxoan (progresio geroz eta arinagoan) kulturak behar lituzkeen oinarri etiko, estetiko zein kritikoei.

Jendez mukuru nahi dituzte futbol zelaiak, hipodromoak, mendi maldak, hondartzak, kasko historikoak... eta bitartean, auzoak eta bertako komertzio txikiak (tabernak tartean) husten eta odolusten uzten dituzte, ia ohartzeke horietan sortzen dela kultur magma oinarrizkoena, bizi-bizirik dagoena. Bizi jarduera kohesionatu eta kritiko bati arnasa emango diona. Auzoetako lokal horietan ematen dituzte lehen urratsak musika talde askok eta askok, auzoetako areto txiki eta tabernetan topatzen dute zuzenekoetarako lehen aterpea. Gune horietan hartzen dute gorputza gero makroebento horietara eramango dituzten musikari eta taldeetako batzuek.

Alabaina, dekretu bidez hartu dute erabakia. Eta hartu dute erabakia, taberna /areto horiekin harremanetan jarri gabe —esan genuen aurrekoan ere, ez dira horrenbeste kultur jardunbidea sustatzen dutenak—. Sustatu nahi duenari laguntza ematea, babestea, zer hoberik egin dezake administrazio publikoak. Zer hoberik begi-belarriak ireki, eta Arteak Ireki bezalako plataforma batekin, gutxien-gutxienik, harremanetan jartzea?

Eskertuko lukete musikariek; eskertuko lukete tabernariek; eskertuko lukete auzokideek; eskertuko lukete kultura anglobalizazioaz eta ebentismoaz harago -edo honantzago- ulertzen dutenek.


Mas Curvas elkarteak bost urte bete ditu

Motorren inguruko Mas Curvas elkarteak bosgarren urteurrena ospatuko du zapatuan. Goizeko 10:00etan hasiko dira izena ematen (10 euro), Landako Gunean.

Ondoren, Maite’s Place tabernan hamaiketakoa egin eta bisita gidatua egingo dute Durangon zehar.

Eguerdian, 14:00ak aldera, bazkaritara batuko dira Landako Gunean; 250 lagun batzea itxaroten dute. 15:00etan Javier Mañonek umorezko bakarrizketa saioa eskainiko du. Segidan motorra hartu eta ibilbidea osatuko dute Durangaldean. Azkenik, 22:00etan, Belceblues taldeak kontzertua eskainiko du. .


Santiago Bideari eta komentuari buruzko museoa zabaldu dute monasterioan

Ekainaren 4an inauguratu zuten

Zabalik dago Salbatore monasterioko museo berria, Santiago Bideak inguruan egiten duen ibilbidearen eta komentuaren historia jasotzen dituena, hain zuzen. Ekainaren 4an inauguratu zuten, hainbat ordezkari politiko aitzinean zirela. Santiago Villares alkatearekin eta bertze zinegotziekin batera, Miguel Sanz Nafarroako Gobernuko presidenteak eta Juan Ramon Corpas Kultura eta Turismo kontseilariak parte hartu zuten, eta Baztango udal ordezkariek, Urdazubi eta Baztango Santiago Bideko Lagunen Elkarteko kidea den Jose Fernandez D’Arlasek eta Iruñeko Artzapezikutzaren izenean Javier Aizpuruk, baita Juan Zabala apaizak ere. Museoa egiterakoan hainbat izan dira dirulaguntza eman duten entitateak: Udala, Santiago Bideko Lagunen Elkartea, Nafarroako Kutxaren zuk aukeratu, zuk erabaki proiektua eta Nafarroako Gobernua. 2007az geroztik Kultura eta Turismo Departamentuak hainbat laguntza eman ditu monasterian egin diren hainbat proiektuetarako: 2007an 50.000 euro eman zituen tokia egokitzeko; 2008an 67.999,34 euro obra zibilaren proiektua egiteko eta aurten 57.320 museoa egiteko.


Txistorra pintxoen lehiaketa bueltan

Hilaren 13an jokatuko da Arbizun udalak antolatutako txistorra pintxoen lehiaketa, bosgarrena. Parte hartzen interesa dutenek lastailaren 10eko 14:00ak arte dute udaletxean izena emateko epea. Eskabide-orria bete beharko dute horretarako. Arbizuko txistorra osagai nagusi duen pintxoa prestatu beharko dute lehiakideek. Txistorra udalak emanen du eta gainontzeko osagaiak sukaldari bakoitzak eraman beharko ditu. Bost pintxo prestatu beharko ditu parte-hartzaile bakoitzak, 11:30etik aurrera Aldabide elkarteko sukaldean. Parte-hartzaile kopurua mugatua da.


Beasaingo Kirol Sariak kazetari talde batek emango ditu aurten

Beasaingo Udalak eta Beasain Kirol Fundazioak argitaratu dituzte 2017ko Kirol Sarien oinarriak. Ohi bezala, Beasain Kirol Fundazioak eta harekin hitzarmena duten kirol elkarteek proposatuko dituzte zortzi sarietarako hautagaiak; aurten ordea, berrikuntza nabarmen bat izango da: Beasaingo albisteak lantzen dituzten lau komunikabideetako kazetariek osatuko dute epaimahaia.

Beasain Kirol Fundazioak eta Udalak, herrian kirol alorreko jarduera bultzatzen duten kirolari, talde eta pertsonei ematen dizkiete sari horiek. Sarien truke ez dute ordain ekonomikorik ematen; izan ere, pertsona edo talde horiek egindako lana jendaurrean goraipatzea da helburua.

Guztira zortzi atal izango dituzte Beasain Kirol Sariek. Emakumezko eta gizonezko kirolari onena, emakumezko eta gizonezko kirol taldeen sariak, kirol elkarteari eta erakunde babesleari emandakoa, kirol jardunaldi onenarena eta kirol ibilbidea sarituko duena. Horien denen artetik, sari nagusi bat ere banatuko dute; irabazleari, plaka bat jarriko diote Antzizar kiroldegian.

Epaimahaia, Goierriko Hitza, Goierri Telebista, Diario Vasco eta Noticias de Gipuzkoa egunkarietako kazetari banak osatuko dute. Sariak, urte bukaeran egingo duten ekitaldian banatuko dituzte.


Jesus Silva Fernandez Espainiak Venezuelan zuen enbaxadorea Madrilen dago jada

Mario Isea Venezuelako enbaxadorea pertsona ‘non grata’ deklaratu zuen Madrilek, eta Espainiatik alde egiteko 72 ordu eman zizkion. Honezkero Isea Venezuelan dago eta ez da Madrilera itzuliko.

Jesus Silva Fernandezek, Espainiak Venezuelan zuen enbaxadoreak, espainiarrek “babes berdina edo handiagoa” jasotzen jarraituko dutela ziurtatu du, “enbaxadak berdin funtzionatzen jarraituko duelako”, nahiz eta pertsona 'non grata' izendatu eta herrialdea utzi behar izan.

Adolfo Suarez Madril-Barajas aireportura heldu denean, Venezuelako herritar talde bat zain zuen Silvak. Venezuelarrek elkartasuna eta babesa adierazi diote Espainiako eta Venezuelako banderekin. Espainiako enbaxadoreak lan “ausarta” egin duela goraipatu dute manifestariek karteletan.

Diplomazialaria Simon Bolivar aireportutik abiatu da Venezuelari eskerrak eman ondoren. Gainera, Espainiatik Venezuelaren alde lanean jarraituko duela agindu Silvak.

Silvak herrialdea behartuta utzi ondoren, Espainiako Gobernuak Venezuelako enbaxadorea pertsona 'non grata' deklaratu zuen ostiralean, eta 72 orduko epea eman zion alde egiteko. Caracaseko agintariek hartutako neurriak ikusita, “proportzionaltasuna” eta “elkarrekikotasuna” argudiatu zituen Rajoyren Exekutiboak.

Honezkero Mario Isea Venezuelan dago, asteazkenean Maduroren Gobernuak kontsultetara deitu baitzuen. Horregatik, Madrilera ez itzultzea eta gatazka konpondu arte Caracasen geratzea espero du Moncloak.


IBAIZABAL: “Komunika Sur”

Edo komunikabideetan agertzen ez den Hegoa. Laburmetrai lehiaketa honen bitartez gogoetari bideak ireki nahi dizkio Euskadi-Kuba elkarte antolatzaileak. Lehen edizio honetan edonork har dezake parte, lehiaketaren oinarriak kontuan hartuta, jakina, eta dagoeneko zenbait lan jaso dituzte antolatzaileek, Elena Bengoetxea Euskadi-Kuba elkarteko bozeramaileak adierazi duenez. Epea apirilaren 15ean bukatuko da eta honi buruzko informazio gehiago euskadicuba.org gunean dago.

Elkarrizketa hau deskargatzeko klikatu HEMEN.